**การพัฒนาอย่างยั่งยืน : ด้านสิ่งแวดล้อม**

**การดูแลรักษาสิ่งแวดล้อม**

CMO มีความมุ่งมั่นที่จะสนับสนุนและยกระดับคุณภาพสิ่งแวดล้อมให้คงอยู่ในระยะยาว โดยช่วยกันลดผลกระทบต่อสิ่งแวดล้อมสิ่งแวดล้อมจากการดำเนินธุรกิจทั้งทางตรงและทางอ้อม เนื่องจากเราตระหนักถึงผลกระทบที่เกิดจากการเปลี่ยนแปลงสภาพภูมิอากาศของทั่วโลก ซึ่งเกิดจากการที่ปริมาณก๊าซเรือนกระจกที่เพิ่มขึ้นอย่างต่อเนื่อง บริษัทฯ จึงได้กำหนดนโยบายดูแลรักษาสิ่งแวดล้อม เพื่อเข้าร่วมเป็นส่วนหนึ่งในการอนุรักษ์ทรัพยากรทางธรรมชาติและรักษาคุณภาพสิ่งแวดล้อมให้คงไว้สำหรับสังคมในปัจจุบันและอนาคต

**ผลการดำเนินงาน:**

1. **โครงการ Save Your Second Home**

บริษัทฯ ได้จัดตั้งโครงการนี้ขึ้นมา เพื่อต้องการสร้างความตระหนักให้แก่พนักงานในเรื่องของผลกระทบจากปัญหาภาวะโลกร้อนที่เกิดขึ้นในปัจจุบัน จึงได้สร้างแนวคิดที่ว่าหากออฟฟิสคือบ้านหลังที่สองของพนักงานเอง พนักงานแต่ละคนจะมีวิธีช่วยกันดูแลและประหยัดพลังงานในบ้านกันแบบใดบ้าง

ดังนั้น บริษัทฯ จึงได้เชิญชวนพนักงานทุกคนมาร่วมโครงการนี้เพื่อช่วยกันส่งเสริมการประหยัดพลังงาน โดยบริษัทฯ จะมีการนำเสนอข้อมูลและแนวคิดต่างๆ เกี่ยวกับการประหยัดพลังงานที่ถูกต้องเพื่อให้ความรู้แก่พนักงาน เช่น

* **การประหยัดไฟ** – มีการรณรงค์ให้พนักงานปิดไฟทุกครั้งเมื่อเลิกงานหรือพักกลางวัน, เลือกใช้เครื่องใช้ไฟฟ้า/อุปกรณ์ไฟฟ้าที่ได้รับการรับรองมาตรฐาน, ถอดปลั๊กทุกครั้งเมื่อเลิกใช้อุปกรณ์ไฟฟ้า, การปรับอุณหภูมิภายในสำนักงานไม่ให้ต่ำกว่า 25 องศาเซลเซียส เป็นต้น
* **การประหยัดน้ำ** – มีการรณรงค์ให้ใช้น้ำอย่างพอเพียง
* **ลดการใช้กระดาษและหมึก** - บริษัทฯ ได้เลือกใช้เครื่องพิมพ์ (Printer) ที่จำเป็นจะต้องแสกนบัตรประจำตัวพนักงานก่อนพิมพ์ทุกครั้ง เพื่อให้มีการตรวจสอบข้อมูลก่อนพิมพ์เสมอ ทำให้สามารถลดการพิมพ์ที่ไม่จำเป็นไปได้จำนวนมาก นอกจากนี้ เน้นการพิมพ์ขาว-ดำเป็นหลัก และการนำกระดาษ Reused มาพิมพ์อีกครั้งสำหรับการพิมพ์เอกสารที่ไม่สำคัญ
* **ส่งเสริมการใช้แพลตฟอร์มดิจิทัล** – บริษัทฯ สนับสนุนการใช้สื่ออิเล็กทรอนิกส์ในการดำเนินงานมากขึ้น โดยเริ่มต้นจากการใช้แอพพลิเคชั่น Human Soft บนโทรศัพท์มือถือ ซึ่งเป็นแอพพลิเคชั่นสำหรับการแสกนเวลาเข้า – ออก, การขอลางาน หรือขอเบิกสิทธิประโยชน์ต่างๆ ของพนักงาน เป็นต้น แทนการตอกบัตรแบบกระดาษทั่วไป ถือเป็นอีกหนึ่งวิธีที่สามารถช่วยลดความสิ้นเปลืองในการพิมพ์เอกสารหรือใช้กระดาษ นอกจากนี้ บริษัทฯ ยังสนับสนุนการรับ – ส่งเอกสาร ผ่านทาง Email ระหว่างองค์กรภายในและการติดต่อกับองค์กรภายนอก เพื่อความสะดวกรวดเร็วและช่วยลดการใช้กระดาษได้มากขึ้น และในอนาคตบริษัทฯ วางแผนที่จะนำระบบดิจิทัลมาปรับใช้ในระบบต่างๆ ของบริษัทฯ
* **การทิ้งจัดขยะอย่างถูกวิธี** – บริษัทฯ ได้ส่งเสริมการคัดแยกขยะตามขยะแต่ละประเภท เพื่อช่วยลดปริมาณขยะ โดยนำขยะมารีไซเคิล (Recycle) กลับมาใช้ใหม่

|  |  |  |  |
| --- | --- | --- | --- |
|  | **2563** | **2564** | **2565** |
| **การใช้ไฟฟ้า** | | | |
| ปริมาณการใช้ไฟฟ้าของบริษัท (หน่วย: กิโลวัตต์ - ชั่วโมง) | 1,077,563.00 | 974,155.00 | 1,070,975.00 |
| ค่าใช้จ่ายการใช้ไฟฟ้า (หน่วย:บาท) | 4,839,761.83 | 4,562,878.12 | 5,617,294.85 |
| **การใช้น้ำ** | | | |
| ปริมาณการใช้น้ำของบริษัท (หน่วย: ลูกบาศก์เมตร) | 5,006.00 | 3,599.00 | 4,884.00 |
| ค่าใช้จ่ายการใช้น้ำ (หน่วย:บาท) | 101,821.67 | 83,945.22 | 96,454.35 |

**2.** **การใช้ซ้ำนำกลับมาใช้ใหม่**

บริษัทฯ มุ่งเน้นการเลือกใช้วัสดุในการทำโครงสร้างที่สามารถนำกลับมาใช้ได้ใหม่อีกครั้ง หรือการเลือกใช้อุปกรณ์ประเภทที่สามารถดัดแปลงใช้ได้หลากหลายวัตถุประสงค์ เช่น การใช้จอ LED แทนการใช้ป้ายพลาสติก แม้ว่าบริษัทฯ จะต้องลงทุนด้านการเงินมากกว่าปกติ แต่ด้วยที่บริษัทฯ เล็งเห็นเพื่อการจัดงานอย่างยั่งยืนนั้นจะก่อให้เกิดผลดีในระยะยาว รวมทั้งสามารถลดการทิ้งเป็นขยะให้น้อยที่สุดได้อีกด้วย นอกจากนี้บริษัทฯ และกลุ่มบริษัท ยังได้รวบรวมปฏิทินที่ไม่ใช้แล้วในสำนักงาน เพื่อร่วมบริจาคให้มูลนิธิช่วยคนตาบอดแห่งประเทศไทยไว้ใช้สำหรับนำไปผลิตสื่อหารเรียนการสอนอักษรเบรลล์สำหรับผู้พิการทางสายตา

**3.** **การเสริมสร้างความรู้ทางสิ่งแวดล้อม**

บริษัทฯ ร่วมกับกลุ่มพันธมิตรศิษย์เก่าพระจอมเกล้าเจ้าคุณทหารลาดกระบัง (สจล.) และ VISH Group เพื่อการอนุรักษ์สิ่งแวดล้อมของอำเภอขนอม โดยจัดกิจกรรมวาดรูป เพื่อสะท้อนความสมบูรณ์ของธรรมชาติและสิ่งแวดล้อม ในอำเภอขนอม จังหวัดนครศรีธรรมราช เมื่อวันที่ 24 -27 ก.ค.65 เพื่อนำภาพทั้งหมดประมูลหารายได้ โดยกลุ่ม VISH Group จะจัดแสดงและรวบรวมรายได้ เพื่อเป็นสาธารณะประโยชน์ แก่ผู้ต้องการนำไปทำกิจกรรมด้านอนุรักษ์สิ่งแวดล้อม

ทั้งนี้ ยังถือเป็นการร่วมสนับสนุนการท่องเที่ยวของอำเภอขนอม แสดงให้เห็นว่าเป็นเมืองน่ารัก มีความสวยงามของธรรมชาติ มีมุมสนุก สงบ และรื่นรมย์ เหมาะสำหรับมาท่องเที่ยวในวันหยุดสุดสัปดาห์