**ธุรกิจของเรา**

**1.ธุรกิจการให้บริการบริหารจัดการอีเวนต์ทุกรูปแบบด้วยความคิดสร้างสรรค์ผสานเทคโนโลยี (Creative Event Agency)**

บริษัทฯ เป็นผู้นำธุรกิจให้บริการบริหารจัดการอีเวนต์ด้วยการสื่อสารการตลาดด้านการสร้างประสบการณ์ด้วยความคิดสร้างสรรค์แบบครบวงจร โดยครอบคลุมงานทุกรูปแบบ ตั้งแต่งานส่งเสริมกิจกรรมการตลาด บริการด้านการจัดประชุม ตลอดไปจนถึงบริการด้านเอ็นเตอร์เทนเม้นต์และไลฟ์สไตล์ โดยให้ความสำคัญกับความคิดสร้างสรรค์ ผสมผสานเทคโนโลยี โดยมีบริษัทในเครือที่ให้บริการในกลุ่ม Creative Event ทั้ง 4 บริษัท ได้แก่ บริษัท ซีเอ็มโอ จำกัด (มหาชน), บริษัท มิวส์ คอร์ปอเรชั่นส์ จำกัด, บริษัท โมเมนตัม เอส จำกัด และ บริษัท ซี เอ็ม แล็บ จำกัด

**ซึ่งหากจำแนกตามรูปแบบของการจัดงาน แบ่งออกเป็น 7 ประเภท ดังต่อไปนี้**

* **การจัดกิจกรรมทางการตลาดและการส่งเสริมการขาย (Corporate & Marketing Event)**

บริษัทฯ เน้นการให้บริการการจัดกิจกรรมทางการตลาดและส่งเสริมการขายแบบสร้างประสบการณ์ (Experiential Marketing) อย่างเช่น การทำ Launching Event สินค้า, การทำ Online Marketing, การใช้ Social Media ต่างๆ และการจัดสัมมนาและงานบันเทิงตามเทศกาลสำคัญ เป็นต้น ล้วนเป็นกลยุทธ์ทางการตลาดที่สร้างประสบการณ์ให้ผู้บริโภคมีปฏิสัมพันธ์กับสินค้าในเชิงลึก ทำให้ผู้บริโภคอยากมีส่วนร่วมกับสินค้า หรือแบรนด์นั้นๆ นอกจากนี้ทำให้ผู้บริโภคเข้าใจถึง Brand Value ได้อย่างชัดเจนมากขึ้น

* **การจัดกิจกรรมประเภทงานบันเทิงสาธารณะและกิจกรรมพิเศษ (National & Public Event)**

เป็นการจัดกิจกรรมเพื่อส่งเสริมการขายในรูปแบบเฉพาะของแต่ละประเภทสินค้า ที่ต้องการกลุ่มผู้เข้าร่วมเป็นจำนวนมาก โดยส่วนมากจะเป็นการจัดงานขนาดใหญ่ มีรูปแบบงานหลากหลายรวมอยู่ด้วยกัน และมีจำนวนวันจัดงานหลายวัน ซึ่งกิจกรรมประเภทนี้อาจเป็นได้ทั้งกิจกรรมพิเศษเฉพาะช่วงหรือในเทศกาล หรือกิจกรรมที่มีการจัดเป็นประจำทุกปี

* **การจัดประชุมสัมมนา (Meetings Incentive Convention & Exhibition: MICE)**

อุตสาหกรรมการจัดประชุมสัมมนา (MICE) ถือเป็นหนึ่งในธุรกิจการให้บริการที่กำลังขยายตัวขึ้นอย่างต่อเนื่อง อย่างไรก็ดี บริษัทฯ ซึ่งมีทีมงานมากประสบการณ์ในด้านนี้คอยช่วยเหลือและดูแลในทุกๆ ด้านให้กับลูกค้า โดยจะให้บริการครบวงจรตั้งแต่การรับฟังแนวคิดแล้วนำมาพัฒนาเพื่อนำเสนอการจัดงานที่เหมาะสมแก่ลูกค้า โดยงานสัมมนาที่จัดส่วนมากจะเป็น การจัดเลี้ยงต้อนรับ การจัดหางานแสดงประเภทต่างๆ งานเลี้ยงอำลาสำหรับผู้มาร่วมงาน รวมไปถึงการประชาสัมพันธ์งานประชุม

* **การจัดอีเวนต์ส่วนตัวที่ผสมผสานไลฟ์สไตล์ (Corporate & Private Lifestyle Service)**

เป็นบริการจัดงานด้าน Private Lifestyle อาทิ จัดงานครบรอบวันเกิด, งานแต่งงาน หรือ งานปาร์ตี้สังสรรค์ เป็นต้น ซึ่งครอบคลุมตั้งแต่การให้คำแนะนำ เสนอแนวความคิด และคอนเซ็ปของงาน รวมถึงออกแบบ จัดหาอุปกรณ์และควบคุมการผลิตทุกองค์ประกอบ ติดตั้ง ตกแต่ง ดูแลความเรียบร้อยของทุกส่วนภายในงาน ให้ออกมาอย่างทันสมัยและไม่เหมือนใคร โดยจุดเด่น คือ การนำสไตล์ของโลกแฟชั่นที่มีรสนิยมผสมผสานกับไลฟ์สไตล์ของแต่ละบุคคลได้อย่างกลมกลืน

* **การจัดงานอีเวนต์ในรูปแบบคอนเสิร์ต ครอบคลุมถึงการจัดปาร์ตี้คอนเสิร์ต โชว์บิซทุกประเภท (Creative & Entertainment Production Agency)**

เป็นบริการจัดงานอีเวนต์ งานด้าน Music Entertainment แบบครบวงจร ครอบคลุมถึงการจัดปาร์ตี้คอนเสิร์ต โชว์บิซทุกประเภท โดยจะเน้นการนำเสนองานด้วยแนวคิดสร้างสรรค์ที่แตกต่างผ่านรูปแบบการสร้างงานที่มีเอกลักษณ์เฉพาะให้แก่ลูกค้า (Tailor-made) ทำให้สามารถรองรับบริการลูกค้าได้แบบ one stop service

* **การจัดกิจกรรมในรูปแบบออนไลน์ อีเวนต์, ดิจิทัล อีเวนต์ และไฮบริด อีเวนต์ (Digital & Hybrid Event)**

จากการแพร่ระบาดของโรคติดเชื้อไวรัสโคโรนา 19 (COVID-19) ทั่วโลก ตั้งแต่ปี 2563 บริษัทฯ ได้ทำการปรับ กลยุทธ์มาสู่แพลตฟอร์มดิจิทัลมากขึ้น โดยเปิดสตูดิโอสตรีมมิ่งครบวงจรทั้งหมด 3 สตูดิโอ ที่มีขนาดพื้นที่จัดงานที่หลากหลายพร้อมทั้งครบครันด้วยระบบภาพ แสง เสียง และระบบ Live Streaming เพื่อรองรับการจัดงาน ดิจิทัล อีเวนต์ (Digital Event) ทุกประเภท ไม่เพียงเท่านี้ แต่ยังมีการนำเทคโนโลยีดิจิทัลเข้ามาใช้ในการจัดงานอีกด้วย เช่น การใช้เทคนิค Augmented Reality (AR), การออกแบบคอมพิวเตอร์กราฟฟิค (CG), การทำ Interactive Media, ระบบการลงทะเบียนออนไลน์, ระบบ Lucky Draw, ระบบซื้อสินค้า และ การทำ Virtual Museum Exhibition เป็นต้น ซึ่งบริษัทฯ สามารถจัดงานดิจิทัล อีเวนต์ได้ครอบคลุมหลายประเภท ไม่ว่าจะเป็นงานเปิดตัวสินค้า, งานประชุมวิชาการนานาชาติ, งานสัมมนา, งาน Fan Meeting และอีกหลากหลายประเภทงาน

* **การจัดผลงานแสดงนิทรรศการถาวรประเภทพิพิธภัณฑ์และงานนิทรรศการชั่วคราว (Museum & Exhibition)**

การจัดนิทรรศการถาวรและนิทรรศการชั่วคราวนั้น ถือเป็นการจัดประชาสัมพันธ์ทางด้านการตลาดรูปแบบหนึ่ง โดยงานแต่ละประเภทก็จะมีการตั้งวัตถุประสงค์แตกต่างกันไป ไม่ว่าจะเป็นเพื่อการศึกษาหรือเพื่อการค้า ทั้งนี้ บริษัทฯ มีทีมงานที่ประกอบวิชาชีพโดยตรงและเป็นผู้เชี่ยวชาญซึ่งจะเป็นผู้ดำเนินงานทุกขั้นตอน ตั้งแต่การออกแบบเนื้อหานิทรรศการ การออกแบบบรรยากาศภายในและภายนอกอาคาร งานก่อสร้าง หรืองานวางแผนบำรุงรักษาและบริหารจัดการ เป็นต้น ตลอดจนบริษัทฯ มีความครบวงจรในเรื่องของเทคนิคพิเศษต่างๆ รวมถึงอุปกรณ์ ที่จะมาช่วยตอบโจทย์ให้พิพิธภัณฑ์มีความทันสมัย เข้าถึงคนรุ่นใหม่ ด้วยรูปแบบที่มีความเป็น Digital Museum มากขึ้น

**2. ธุรกิจให้บริการระบบภาพ แสง เสียง เทคนิคพิเศษต่างๆ (Equipment Service)**

เป็นธุรกิจให้บริการอุปกรณ์ในกลุ่มบริษัทที่อยู่ภายใต้การดำเนินงานของ “บริษัท พีเอ็ม เซ็นเตอร์ จำกัด (“พีเอ็ม”)” ซึ่งให้บริการระบบภาพ แสง เสียง เทคนิคพิเศษต่างๆ ที่ครอบคลุมตั้งแต่การออกแบบทั้งด้านสุนทรียภาพและด้านวิศวกรรม จนถึงการติดตั้งและให้เช่าอุปกรณ์ เพื่อตอบสนองความต้องการของโชว์ คอนเสิร์ต และอีเวนต์ทุกรูปแบบ ด้วยมาตรฐานการทำงานระดับสากล

ปัจจุบันมีการให้บริการอุปกรณ์อยู่ 5 ประเภทหลัก ดังนี้

* บริการอุปกรณ์ระบบภาพ (Image System or Visual System)
* บริการอุปกรณ์ระบบแสง (Lighting System)
* บริการอุปกรณ์ระบบเสียง (Audio System)
* บริการอุปกรณ์เทคนิคพิเศษ (Special Effect)
* บริการอุปกรณ์โครงสร้างในรูปแบบต่างๆ (Rooftop & Structure System)

**3. ธุรกิจให้บริการผลิตสื่อ ประเภทวิดีโอ ภาพยนตร์ แอนิเมชัน และอินเตอร์แอคทีฟมีเดีย (Visual Creator & Production House)**

เป็นธุรกิจให้บริการเกี่ยวกับการสร้างสรรค์ด้านภาพ คิด ดูแล ออกแบบ และผลิต VIDEO & Cinema Production , TVC, Multimedia, Interactive, CG, Virtual & Digital Content , Animation และ New Media ในกลุ่มบริษัทที่อยู่ภายใต้การดำเนินงานของ “บริษัท เนิร์ฟ ครีเอทีฟ จำกัด (“เนิร์ฟ”)” ซึ่งมีการให้บริการผลิตสื่อสำหรับการนำเสนออยู่ 4 ประเภท ได้แก่

* สื่อประเภทวิดีโอและภาพยนตร์ (Video & Cinema Production) :การผลิตวิดีโอภาพยนตร์ครบวงจร ตั้งแต่การเขียนสคริปต์ ถ่ายทำ ทำกราฟฟิคและแอนิเมชั่น ทำเสียงและดนตรี ไปจนถึงการตัดต่อวิดีโอ
* สื่อประเภทให้ประสบการณ์ในโลกเสมือนจริง (Virtual Experience) : การใช้เทคนิคผลิตสื่อโดยผ่านเทคโนโลยี เช่น Live Streaming, Virtual Reality (VR) , Augmented Reality (AR) เป็นต้น
* มัลติมีเดีย (Multimedia): การใช้เทคนิคสื่อผสมทั้งด้านภาพและเสียงที่หลากหลาย เช่น Multiscreen Video, Video Mapping, 3D Video เป็นต้น เหมาะสำหรับการจัดแสดงในงานอีเวนต์ นิทรรศการ หรือพิพิธภัณฑ์ต่างๆ
* สื่อประเภทอินเตอร์แอคทีฟ (Interactive Media): เป็นสื่อที่ใช้เพื่อสร้างสีสันให้งานอีเวนต์มีความน่าสนใจมากขึ้น โดยทำให้ผู้มาร่วมงานสามารถ interact กับสื่อต่างๆ ได้ ซึ่งสื่ออินเตอร์แอคทีฟของทางเนิร์ฟมีหลากหลายแบบ เช่น Interactive Shadow, Multi-touch Table, Photo Booth เป็นต้น

**4. ธุรกิจให้บริการด้านเอ็นเตอร์เทนเม้นต์ทุกรูปแบบ เป็นโปรโมเตอร์จัดงานคอนเสิร์ต แฟนมีตติ้ง และโชว์บิซนำเข้าจากต่างประเทศ (Entertainment Agency)**

เป็นธุรกิจให้บริการด้านเอ็นเตอร์เทนเม้นต์ ในกลุ่มบริษัทที่อยู่ภายใต้การดำเนินงานของ “บริษัท ซี เอ็ม ไลฟ์ จำกัด (“ซี เอ็ม ไลฟ์”)” เป็นผู้จัดคอนเสิร์ต แฟนมีตติ้ง ทั้งเกาหลีใต้ ไทย ยุโรป และสหรัฐอเมริกา โดยบริษัทฯ ตั้งเป้าหมายที่จะเป็นเบอร์หนึ่งด้าน In-bound Live Entertainment Experience ก้าวเข้าสู่ธุรกิจบันเทิงเต็มตัว เพื่อสร้างความบันเทิงเต็มรูปแบบทั้งระดับเอเชียและระดับโลก อีกทั้งดึงงานระดับ World Festival เข้ามาในประเทศไทย

**5. ธุรกิจให้บริการด้านเทคโนโลยีการตลาดครบวงจร และธุรกิจดิจิทัลที่ตอบโจทย์ธุรกิจแห่งอนาคต (Digital and Technology Solutions)**

เป็นกลุ่มธุรกิจใหม่ที่บริษัทฯ มีเป้าหมายจะพัฒนาและผลักดันให้บริษัทก้าวไปสู่ธุรกิจเทคโนโลยีให้ได้อย่างรวดเร็ว และมีประสิทธิภาพ แต่ในส่วนของการขยายงานในกลุ่ม Technology เป็นเรื่องที่ต้องใช้เวลาศึกษาอย่างละเอียด เพื่อสร้างโซลูชั่นครบวงจรให้ลูกค้าทั้งเก่าและใหม่ ช่วยองค์กรและแบรนด์ที่มีวิสัยทัศน์มุ่งสู่อนาคต ทรานส์ฟอร์มสู่ธุรกิจในโลก web 3.0

**6. ธุรกิจให้บริการระบบสาธารณูปโภค (Utility Service)**

เป็นธุรกิจให้บริการระบบสาธารณูปโภคที่อยู่ภายใต้การดำเนินงานของ “บริษัท เอ็กซ์โปซิชั่น เทคโนโลยี จำกัด (“เอ็กซ์โป เทค”)” ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 40 ของทุนจดทะเบียนที่ชำระแล้วของบริษัทดังกล่าว ซึ่งถือเป็นผู้ให้บริการระบบสาธารณูปโภค อาทิเช่น บริการต่อระบบไฟฟ้า ระบบท่อน้ำ ระบบท่อลม และระบบการเดินสายส่งสัญญาณต่างๆ ที่จำเป็นสำหรับการจัดงานอีเวนต์ นอกจากนี้ยังเป็นผู้ให้บริการด้านระบบสาธารณูปโภคทุกประเภทอย่างเป็นทางการในส่วนของอาคารชาเลนเจอร์ เมืองทองธานี