

**บริษัท ซีเอ็มโอ จำกัด (มหาชน)**

**CMO Public Company Limited**

**(Corporate Governance Policy)**

**นโยบายการกำกับดูแลกิจการที่ดี**

**สารบัญ**

|  |  |
| --- | --- |
|  | **หน้า** |
| **1. ภาพรวมของนโยบายการกำกับดูแลกิจการและแนวปฏิบัติการกำกับดูแลกิจการ** | 1 |
| - นโยบายและแนวปฏิบัติที่เกี่ยวกับคณะกรรมการ | 1 |
| - นโยบายการลงทุนและกำกับดูแลบริษัทย่อยและบริษัทร่วม | 9 |
| - นโยบายและแนวปฏิบัติที่เกี่ยวกับผู้ถือหุ้นและผู้มีส่วนได้เสีย | 10 |
| - นโยบายการใช้ข้อมูลภายในของบริษัท | 13 |
| - นโยบายการป้องกันความขัดแย้งทางผลประโยชน์ | 14 |
| - นโยบายและแนวทางปฏิบัติต่อลูกค้า | 15 |
| - นโยบายและแนวทางปฏิบัติต่อคู่ค้า | 15 |
| - นโยบายและแนวทางปฏิบัติต่อคู่แข่ง | 15 |
| - นโยบายและแนวทางปฏิบัติต่อเจ้าหนี้ | 16 |
| - นโยบายและแนวทางปฏิบัติต่อพนักงาน | 16 |
| - นโยบายและแนวปฏิบัติต่อกันภายใต้สิทธิมนุษยชน | 17 |
| - นโยบายคุ้มครองข้อมูลส่วนบุคคล | 17 |
| - นโยบายและแนวปฏิบัติเกี่ยวกับทรัพย์สินทางปัญญาและการไม่ละเมิดลิขสิทธิ์ | 21 |
| - นโยบายและแนวปฏิบัติเกี่ยวกับค่าตอบแทนและสวัสดิการ | 22 |
| - นโยบายและแนวปฏิบัติเกี่ยวกับความปลอดภัย สุขอนามัย และสภาพแวดล้อมในที่ทำงาน | 22 |
| - นโยบายและแนวทางปฏิบัติต่อชุมชนและสังคม | 23 |
| - นโยบายและแนวทางปฏิบัติต่อสิ่งแวดล้อม | 24 |
| - นโยบายและแนวทางปฏิบัติในการต่อต้านการทุจริตคอร์รัปชัน | 24 |
| **2. จรรยาบรรณธุรกิจ** | 26 |

**นโยบายการกำกับดูแลกิจการที่ดี**

คณะกรรมการบริษัท ซีเอ็มโอ จำกัด (มหาชน) ตระหนักถึงความสำคัญของธรรมาภิบาลและความรับผิดชอบต่อสังคม เนื่องจากมีความเชื่อมั่นว่าธรรมาภิบาลที่ดี เป็นส่วนสำคัญที่จะช่วยให้การดำเนินธุรกิจของบริษัทฯ ประสบความสำเร็จ และสร้างความเชื่อมั่นถึงการมีระบบการบริหารจัดการที่มีประสิทธิภาพ โปร่งใส ตรวจสอบได้ซึ่งช่วยสร้างความเชื่อมั่นต่อผู้ถือหุ้น ผู้ลงทุน ผู้มีส่วนได้เสีย และผู้ที่เกี่ยวข้องทุกฝ่าย ซึ่งจะนำไปสู่การเติบโตอย่างมีคุณภาพและยั่งยืน และสามารถสร้างมูลค่าเพิ่มแก่กิจการ

**1. ภาพรวมของนโยบายการกำกับดูแลกิจการและแนวปฏิบัติการกำกับดูแลกิจการ**

คณะกรรมการบริษัทได้มีการกำหนดนโยบายการกำกับดูแลโดยมีเนื้อหาครอบคลุมหลักการสำคัญในเรื่องสิทธิของ ผู้ถือหุ้น การปฏิบัติต่อผู้ถือหุ้นอย่างเท่าเทียมกัน การคำนึงถึงบทบาทของผู้มีส่วนได้เสีย การเปิดเผยข้อมูลและความโปร่งใส และความรับผิดชอบของคณะกรรมการ เพื่อเป็นแนวทางในการบริหารจัดการธุรกิจให้บรรลุวัตถุประสงค์ตามที่วางไว้ เข้าใจในบทบาทหน้าที่ของการกำกับดูแลกิจการ อันเป็นระบบที่จัดให้มีกระบวนการและโครงสร้างของภาวะผู้นำ และการควบคุมของกิจการให้มีความรับผิดชอบตามหน้าที่ด้วยความโปร่งใส และสร้างความสามารถในการแข่งขันเพื่อรักษาเงินทุนและเพิ่มพูนคุณค่าให้กับผู้ถือหุ้นในระยะยาว ภายใต้กรอบการมีคุณธรรมและจริยธรรมที่ดี ทั้งนี้คณะกรรมการบริษัทได้มีการทบทวนนโยบายดังกล่าวอย่างน้อยปีละ 1 ครั้ง เพื่อให้มีความครบถ้วนชัดเจน และสอดคล้องตามหลักการกำกับดูแลกิจการที่ดี (CG Code) ของสำนักงานคณะกรรมการกำกับหลักทรัพย์และตลาดหลักทรัพย์

* 1. **นโยบายและแนวปฏิบัติที่เกี่ยวกับคณะกรรมการ**

คณะกรรมการบริษัทประกอบด้วยผู้ทรงคุณวุฒิที่มีความรู้ความสามารถที่เป็นประโยชน์ต่อการดำเนินงานของบริษัทฯและมีความเป็นอิสระในการตัดสินใจเพื่อประโยชน์สูงสุดของบริษัทฯ และผู้ถือหุ้น ทั้งนี้กรรมการบริษัทจะมีบทบาทสำคัญในการกำหนดนโยบาย กลยุทธ์ และภาพรวมขององค์กร มีส่วนร่วมในการพิจารณาแผนงาน และงบประมาณประจำปี ของบริษัท โดยมอบหมายให้ฝ่ายบริหารเป็นผู้นำเสนอ และคณะกรรมการบริษัทแสดงความคิดเห็นและอภิปรายร่วมกับฝ่ายบริหาร เพื่อให้เกิดความเห็นชอบร่วมกัน รวมถึงกำกับดูแลให้ฝ่ายบริหารดำเนินการให้เป็นไปตามนโยบาย กลยุทธ์ แผนธุรกิจและงบประมาณที่กำหนดไว้อย่างมีประสิทธิภาพ ดูแลให้มีกระบวนการประเมินความเพียงพอของระบบควบคุมภายใน การรายงานทางการเงิน และการติดตามผลการดำเนินงานอย่างสม่ำเสมอ

**โครงสร้างคณะกรรมการ**

บริษัทฯ ได้มีการกำหนดให้องค์ประกอบของคณะกรรมการบริษัทจะต้องประกอบด้วยกรรมการอิสระจำนวนอย่างน้อย 1 ใน 3 ของจำนวนกรรมการทั้งหมด และมีจำนวนกรรมการอิสระไม่น้อยกว่า 3 คน ซึ่งมีหน้าที่เป็นตัวแทนของผู้ถือหุ้นส่วนน้อย โดยปฏิบัติหน้าที่ตรวจสอบและถ่วงดุลการบริหารกิจการต่างๆ ของบริษัท เพื่อให้ดำเนินไปอย่างถูกต้อง เป็นธรรม และเพื่อประโยชน์สูงสุดของผู้ถือหุ้น

คณะกรรมการบริษัทส่งเสริมให้มีความหลากหลายในโครงสร้างของคณะกรรมการบริษัท โดยให้ประกอบด้วยผู้ทรงคุณวุฒิที่มีความรู้ความสามารถที่หลากหลาย มีประสบการณ์ ความรู้ ความเชี่ยวชาญที่เป็นประโยชน์ต่อการดำเนินธุรกิจ ยึดมั่นในคุณธรรมและความซื่อสัตย์ โดยไม่จำกัดเพศ เชื้อชาติ ศาสนา อายุ ทักษะทางวิชาชีพ หรือคุณสมบัติเฉพาะด้านอื่นๆ

นอกจากนี้ คณะกรรมการบริษัทยังได้แต่งตั้งคณะอนุกรรมการชุดต่าง ๆ เพื่อช่วยในการกำกับดูแลกิจการของบริษัทฯ ได้แก่ คณะกรรมการตรวจสอบ, คณะกรรมการสรรหาและกำหนดค่าตอบแทน และคณะกรรมการบริหาร อย่างไรก็ตาม ในอนาคตบริษัทอาจสรรหาคณะอนุกรรมการอื่นๆ ขึ้นมาปฏิบัติงานตามที่ได้รับมอบหมายเพื่อแบ่งเบาภาระการบริหารงานของคณะกรรมการบริษัท

**วาระการดำรงตำแหน่งของคณะกรรมการ**

ในการประชุมผู้ถือหุ้นสามัญประจำปีทุกครั้ง กรรมการบริษัทจะต้องออกจากตำแหน่งจำนวนหนึ่งในสามของจำนวนกรรมการในขณะนั้น โดยกรรมการที่พ้นจากตำแหน่งอาจได้รับการพิจารณาเสนอชื่อต่อที่ประชุมผู้ถือหุ้น เพื่อพิจารณาเลือกให้กลับเข้ามารับตำแหน่งอีกครั้ง

สำหรับกรรมการตรวจสอบจะมีวาระการดำรงตำแหน่งคราวละ 3 ปี โดยกรรมการตรวจสอบซึ่งพ้นจากตำแหน่งตามวาระตามข้อบังคับของบริษัทฯ อาจแต่งตั้งให้กลับมาใหม่ได้ ในกรณีที่ตำแหน่งกรรมการตรวจสอบว่างลงเพราะเหตุอื่นใด นอกจากถึงคราวออกตามวาระให้คณะกรรมการบริษัทแต่งตั้งบุคคลที่มีคุณสมบัติครบถ้วนเป็นกรรมการตรวจสอบ เพื่อให้กรรมการตรวจสอบมีจำนวนครบตามที่คณะกรรมการบริษัทกำหนด

บริษัทฯ ได้กำหนดคุณสมบัติของบุคคลที่จะเป็นกรรมการอิสระอย่างแท้จริงเหมาะสมกับลักษณะเฉพาะของบริษัทโดยความเป็นอิสระต้องเป็นไปตามหลักเกณฑ์ที่สำนักงาน ก.ล.ต. และตลาดหลักทรัพย์ฯ กำหนด ซึ่งบริษัทฯ กำหนดนโยบายให้กรรมการอิสระมีวาระการดำรงตำแหน่งต่อเนื่องได้ไม่เกิน 9 ปี นับจากวันที่ได้รับการแต่งตั้งให้ดำรงตำแหน่งกรรมการอิสระในครั้งแรก อย่างไรก็ดีหากบริษัทฯ มีความจำเป็นที่จะแต่งตั้งให้กรรมการอิสระท่านนั้นดำรงตำแหน่งต่อไป คณะกรรมการสามารถกระทำได้ แต่ต้องมีการพิจารณาอย่างสมเหตุสมผลและชี้แจงถึงความจำเป็นดังกล่าวประกอบ

**บทบาทหน้าที่ของประธานคณะกรรมการบริษัท**

ประธานคณะกรรมการบริษัทเป็นผู้รับผิดชอบในฐานะผู้นำของคณะกรรมการบริษัท และมีหน้าที่ในฐานะเป็นประธานการประชุมคณะกรรมการบริษัท และการประชุมผู้ถือหุ้น ประธานคณะกรรมการบริษัทรับผิดชอบต่อคณะกรรมการบริษัทในการบริหารจัดการให้เป็นไปตามแนวทางและนโยบายของคณะกรรมการบริษัท

**บทบาท หน้าที่ และความรับผิดชอบของคณะกรรมการ**

บริษัทฯ กำหนดให้กรรมการบริษัทปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน ตามแนวทางของตลาดหลักทรัพย์แห่งประเทศไทย โดยคณะกรรมการต้องเข้าใจและทราบถึงบทบาทหน้าที่และความรับผิดชอบของตน และต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ ตลอดจนมติที่ประชุมด้วยความซื่อสัตย์สุจริต และคำนึงถึงประโยชน์ของบริษัทฯ และผู้ถือหุ้นเป็นสำคัญ ทั้งนี้ คณะกรรมการบริษัทเป็นผู้กำหนดนโยบาย เป้าหมายการดำเนินธุรกิจ แผนธุรกิจ ตลอดจนงบประมาณของบริษัทฯ และกำกับดูแลให้ฝ่ายจัดการดำเนินการให้เป็นไปตามนโยบาย เป้าหมาย แผนการ และงบประมาณที่กำหนดไว้อย่างมีประสิทธิภาพและประสิทธิผล เพื่อประโยชน์สูงสุดของบริษัทฯ และ ผู้ถือหุ้นโดยรวม

**การประชุมคณะกรรมการ**

การประชุมคณะกรรมการเป็นไปตามข้อบังคับบริษัทฯ กฎหมายที่เกี่ยวข้องกับบริษัทมหาชนจำกัดและกฎระเบียบของตลาดหลักทรัพย์ฯ และมีการจัดประชุมพิเศษเพิ่มตามความจำเป็น โดยกำหนดการประชุมคณะกรรมการอย่างน้อยปีละ 6 ครั้งเพื่อสามารถติดตามการดูแลการดำเนินงานของบริษัทฯ ได้อย่างมีประสิทธิผล และคณะกรรมการตรวจสอบมีการประชุมอย่างน้อยปีละ 4 ครั้ง เลขานุการบริษัทจะจัดทำกำหนดการประชุมประจำปีส่งให้คณะกรรมการบริษัททราบล่วงหน้าภายในเดือนธันวาคมของทุกปี เพื่อให้กรรมการได้จัดสรรเวลาและลงตารางประชุมล่วงหน้า ทั้งนี้ก่อนการประชุมในแต่ละครั้ง เลขานุการบริษัทจะนำส่งหนังสือนัดประชุมพร้อมทั้งระเบียบวาระการประชุมและเอกสารการประชุมให้แก่คณะกรรมการล่วงหน้าไม่น้อยกว่า 7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม เว้นแต่ในกรณีจำเป็นเร่งด่วนเพื่อรักษาสิทธิประโยชน์ของบริษัทฯ อาจแจ้งการนัดประชุมโดยวิธีอื่น และกำหนดวันประชุมให้เร็วกว่านั้นก็ได้ ทั้งนี้ กรรมการตั้งแต่ 2 คนขึ้นไปอาจร้องขอให้ประธานคณะกรรมการเรียกประชุมคณะกรรมการได้ โดยกำหนดวันประชุมภายใน 14 วัน นับตั้งแต่วันที่ร้องขอ

ในการประชุมคณะกรรมการ ต้องมีกรรมการมาประชุมไม่น้อยกว่าสองในสาม ของจำนวนกรรมการทั้งหมด จึงจะครบองค์ประชุมที่คณะกรรมการสามารถลงมติได้ และกรรมการทุกคนต้องมีสัดส่วนของการเข้าร่วมประชุมคณะกรรมการอย่างน้อยร้อยละ 75 ของการประชุมทั้งปี และเฉลี่ยรวมกันไม่น้อยกว่าร้อยละ 80 ของการประชุมคณะกรรมการทั้งหมดที่จัดในรอบปี ทั้งนี้บริษัทฯ ได้มีการจดบันทึกรายงานการประชุมเป็นลายลักษณ์อักษร และจัดเก็บรายงานการประชุมที่ผ่านการรับรองจากคณะกรรมการบริษัท พร้อมให้คณะกรรมการบริษัทและผู้ที่เกี่ยวข้องตรวจสอบได้

คณะกรรมการได้กำหนดนโยบายให้กรรมการที่ไม่เป็นผู้บริหารมีโอกาสที่จะประชุมกันเองตามความเหมาะสม หรืออย่างน้อยปีละ 1 ครั้ง โดยไม่มีกรรมการที่เป็นผู้บริหาร หรือฝ่ายบริหารเข้าร่วมในการประชุม เพื่ออภิปรายปัญหาต่างๆ ทั้งที่เกี่ยวกับธุรกิจของบริษัทฯ หรือเรื่องอื่นๆ ที่อยู่ในความสนใจ

**ค่าตอบแทนกรรมการและผู้บริหาร**

คณะกรรมการบริษัทได้พิจารณาอย่างรอบคอบ และได้กำหนดนโยบายค่าตอบแทนกรรมการของบริษัทฯ โดยค่าตอบแทนอยู่ในระดับเดียวกับอุตสาหกรรมและสูงเพียงพอที่จะดึงดูดและรักษากรรมการที่มีคุณสมบัติที่ต้องการ โดยปัจจัยที่จะนำมาพิจารณา ประกอบด้วยประสบการณ์ ภาระหน้าที่ ขอบเขตของบทบาทและความรับผิดชอบ ทั้งนี้การจ่ายค่าตอบแทนของกรรมการบริษัทจะต้องผ่านการอนุมัติจากที่ประชุมผู้ถือหุ้นของบริษัทฯ สำหรับค่าตอบแทนของผู้บริหาร จะเป็นไปตามหลักการและนโยบายที่คณะกรรมการบริษัทกำหนดไว้ โดยจะพิจารณาจากภาระหน้าที่ ความรับผิดชอบ ผลการปฏิบัติงาน และผลการดำเนินงานของบริษัทฯ

**รายงานของคณะกรรมการ**

คณะกรรมการเป็นผู้รับผิดชอบในการจัดการให้มีการจัดทำรายงานทางการเงิน ซึ่งรวมถึงงบการเงินของบริษัทฯ งบการเงินรวมของบริษัทฯ และบริษัทย่อย และสารสนเทศทางการเงินที่ปรากฎในรายงานประจำปี ทั้งนี้รายงานทางการเงินดังกล่าวถูกจัดทำขึ้นตามมาตรฐานการบัญชีที่รองรับทั่วไปในประเทศไทย โดยเลือกใช้นโยบายบัญชีที่เหมาะสมและเป็นที่ยอมรับและถือปฏิบัติอย่างสม่ำเสมอ รวมทั้งได้ใช้ดุลพินิจอย่างระมัดระวังในการจัดทำ และดูแลให้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

**การประเมินการปฏิบัติงานตนเองของกรรมการ**

คณะกรรมการได้จัดให้มีการประเมินผลการปฏิบัติงานตนเองของกรรมการเป็นประจำทุกปี โดยจัดให้มีการประเมินเป็น3 รูปแบบ คือ 1) รายบุคคล 2) ทั้งคณะ และ 3) คณะกรรมการชุดย่อย อย่างน้อยปีละ 1 ครั้ง เพื่อให้คณะกรรมการได้พิจารณาทบทวนผลงาน ปัญหาและอุปสรรคในการดำเนินงานระหว่างปีที่ผ่านมา เพื่อให้นำมาแก้ไขและเพิ่มประสิทธิภาพในการทำงาน โดยการประเมินผลการปฏิบัติงานของคณะกรรมการโดยรวม และคณะกรรมการชุดย่อยได้ใช้แนวทางการประเมินที่เสนอแนะโดยตลาดหลักทรัพย์แห่งประเทศไทย และนำมาปรับปรุงเพื่อให้เหมาะสมกับการดำเนินธุรกิจ

**การพัฒนากรรมการและผู้บริหาร**

บริษัทฯ สนับสนุนให้คณะกรรมการบริษัทและผู้บริหาร เข้าร่วมอบรม สัมมนา หลักสูตรที่เป็นประโยชน์ต่อการปฏิบัติหน้าที่ โดยหลักสูตรที่กรรมการบริษัทควรเข้าร่วมอบรม อย่างน้อยจะเป็นหลักสูตรของสมาคมส่งเสริมสถาบันกรรมการไทย (IOD) ซึ่งได้แก่ หลักสูตร Directors Certification Program (DCP) หรือ Directors Accreditation Program (DAP) หรือหลักสูตร Audit Committee Program (ACP) หรือจากหน่วยงานกำกับดูและที่เกี่ยวข้องอย่างสม่ำเสมอและต่อเนื่อง กรรมการบริษัทได้มอบหมายให้เลขานุการบริษัทเป็นผู้ประสานงานกับกรรมการเพื่อแจ้งหลักสูตรการฝึกอบรมต่างๆ เพื่อพัฒนาความรู้และประสบการณ์มาพัฒนาบริษัทฯ อย่างต่อเนื่อง ซึ่งกรรมการบริษัทอย่างน้อย 1 ท่านจะต้องเข้าร่วมอบรมเพื่อพัฒนา เพิ่มพูน ความรู้ความเข้าใจและบทบาทหน้าที่ของกรรมการ

**การปฐมนิเทศกรรมการใหม่**

คณะกรรมการบริษัทกำหนดให้มีการปฐมนิเทศกรรมการที่ได้รับการแต่งตั้งใหม่ โดยมอบหมายให้เลขานุการบริษัทเป็นผู้ดำเนินการจัดเตรียมข้อมูลบริษัทฯ และข้อมูลที่จำเป็นอื่นๆ เพื่อสร้างความรู้ความเข้าใจในธุรกิจและการดำเนินการด้านต่างๆ ของบริษัทฯ ให้กรรมการใหม่รับทราบถึงบทบาทหน้าที่ความรับผิดชอบของกรรมการ นโยบายและแนวปฏิบัติในการกำกับดูแลกิจการของบริษัทฯ เพื่อเตรียมความพร้อมในการปฏิบัติหน้าที่ของกรรมการ

**นโยบายการไปดำรงตำแหน่งกรรมการในบริษัทอื่นของกรรมการ กรรมการผู้จัดการ และผู้บริหารระดับสูง**

เพื่อให้สอดคล้องกับหลักการกำกับดูแลกิจการที่ดี คณะกรรมการจึงได้กำหนดนโยบายการจำกัดจำนวนการไปดำรงตำแหน่งในบริษัทอื่นที่เป็นบริษัทจดทะเบียนในตลาดหลักทรัพย์ของกรรมการได้จำนวนไม่เกิน 5 แห่ง

**การจัดทำแผนสืบทอดตำแหน่ง**

เพื่อให้มั่นใจว่าบริษัทมีความต่อเนื่องในการบริหารงาน อีกทั้งคณะกรรมการได้เล็งเห็นถึงความจำเป็นและความสำคัญของการสืบทอดตำแหน่งงาน บริษัทฯ ได้จัดทำแผนสืบทอดตำแหน่งของผู้บริหารระดับสูง โดยได้ระบุตัวบุคคลที่จะทำหน้าที่แทน ในกรณีที่ยังไม่มีตัวบุคคลที่สามารถทำหน้าที่แทน หรือไม่สามารถรับหน้าที่ได้ทันที บริษัทฯ ได้จัดให้มีระบบพัฒนาบุคลากรในลำดับรองลงมาเพื่อเตรียมความพร้อม รวมทั้งสรรหาจากภายนอก ทั้งนี้ เพื่อรักษาความเชื่อมั่นให้นักลงทุน องค์กร ตลอดจนพนักงานว่าในการดำเนินงานของบริษัทฯ จะได้รับการสานต่ออย่างทันท่วงที

**การรายงานการมีส่วนได้เสีย**

คณะกรรมการได้กำหนดแนวปฏิบัติเรื่องการรายงานการมีส่วนได้ส่วนเสียของกรรมการและผู้บริหารของบริษัทฯ เพื่อความโปร่งใสและป้องกันปัญหาที่อาจก่อให้เกิดการขัดแย้งทางผลประโยชน์ดังนี้

- กรรมการหรือผู้บริหาร รวมถึงบุคคลในครอบครัวที่มีส่วนเกี่ยวข้องหรือเป็นผู้ถือหุ้นของบริษัทฯ จะต้องจัดทำและจัดส่งรายงานการมีส่วนได้เสียให้กับบริษัทฯ โดยมอบหมายให้เลขานุการบริษัทเป็นผู้จัดเก็บรายงานการมีส่วนได้เสีย และทบทวนรายงานการมีส่วนได้เสียดังกล่าว เป็นประจำทุกปี

- กรรมการหรือผู้บริหารมีหน้าที่จัดทำและรายงานการถือครองหลักทรัพย์ของบริษัทฯ เมื่อมีการเปลี่ยนแปลงการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ภายใน 3 วัน นับจากวันที่มีการเปลี่ยนแปลง

**การสรรหาและแต่งตั้งกรรมการและผู้บริหารระดับสูงสุด**

**การสรรหาแต่งตั้งกรรมการอิสระ**

คณะกรรมการสรรหาและกำหนดค่าตอบแทนจะร่วมกันพิจารณาเบื้องต้นถึงคุณสมบัติของบุคคลที่จะมาดำรงตำแหน่งเป็นกรรมการอิสระ โดยพิจารณาจากคุณสมบัติและลักษณะต้องห้ามของกรรมการตามพระราชบัญญัติมหาชนจำกัด, กฎหมายว่าด้วยหลักทรัพย์และตลาดหลักทรัพย์, ประกาศของสานักงานคณะกรรมการกำกับหลักทรัพย์และตลาดหลักทรัพย์ ประกาศคณะกรรมการกำกับตลาดทุน ประกาศตลาดหลักทรัพย์แห่งประเทศไทย รวมถึงประกาศ ข้อบังคับ และ/หรือระเบียบที่เกี่ยวข้อง นอกจากนี้ คณะกรรมการบริษัทจะพิจารณาคัดเลือกกรรมการอิสระจากผู้ทรงคุณวุฒิ มีประสบการณ์การทำงาน และความเหมาะสมด้านอื่นๆ ประกอบกัน รวมถึงพิจารณาจากทักษะจำเป็นที่ยังขาดอยู่ประกอบกับทิศทางกลยุทธ์ของบริษัทฯ ที่จะดำเนินไป เป็นต้น เพื่อให้เกิดความหลากหลายในโครงสร้าง จากนั้น จะนำเสนอต่อ ที่ประชุมผู้ถือหุ้นเพื่อพิจารณาแต่งตั้งเป็นกรรมการของบริษัทต่อไป ทั้งนี้ บริษัทฯ มีนโยบายแต่งตั้งกรรมการอิสระอย่างน้อยหนึ่งในสามของจำนวนกรรมการทั้งหมดของบริษัทฯ แต่ต้องไม่น้อยกว่าสามคน โดยมีคุณสมบัติของกรรมการอิสระดังนี้

1) ถือหุ้นไม่เกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ ทั้งนี้ ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

2) ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน ที่ปรึกษาที่ได้เงินเดือนประจำ หรือผู้มีอำนาจควบคุมของบริษัทฯ บริษัทใหญ่ บริษัทย่อย บริษัทร่วม บริษัทย่อยลำดับเดียวกัน ผู้ถือหุ้นรายใหญ่ หรือของผู้มีอำนาจควบคุมของบริษัทฯ เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้งเป็นกรรมการอิสระ ทั้งนี้ ลักษณะต้องห้ามดังกล่าวไม่รวมถึงกรณีที่กรรมการอิสระเคยเป็นข้าราชการ หรือที่ปรึกษา ของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของบริษัทฯ

3) ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย ในลักษณะที่เป็น บิดา มารดา คู่สมรส พี่น้อง และบุตร รวมทงั้ คู่สมรสของบุตร ของกรรมการรายอื่น ผู้บริหาร ผู้ถือหุ้นรายใหญ่ ผู้มีอำนาจควบคุม หรือบุคคลที่จะได้รับการเสนอให้เป็นกรรมการรายอื่น ผู้บริหารหรือผู้มีอำนาจควบคุมของบริษัทฯ หรือบริษัทย่อย

4) ไม่มีหรือเคยมีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ ในลักษณะที่อาจเป็นการขัดขวางการใช้วิจารณญาณอย่างอิสระของตน รวมทั้งไม่เป็นหรือเคยเป็นผู้ถือหุ้นที่มีนัย หรือผู้มีอำนาจควบคุมของผู้ที่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้งเป็นกรรมการอิสระ ความสัมพันธ์ทางธุรกิจดังกล่าว รวมถึงการทำรายการทางการค้าที่กระทำเป็นปกติเพื่อประกอบกิจการ การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ หรือการให้หรือรับความช่วยเหลือทางการเงิน ด้วยการรับหรือให้กู้ยืม ค้ำประกัน การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน ซึ่งเป็นผลให้บริษัทฯ หรือคู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ร้อยละสามของสินทรัพย์ที่มีตัวตนสุทธิของบริษัทฯ หรือตั้งแต่ยี่สิบล้านบาทขึ้นไป แล้วจำนวนใดจะต่ำกว่า ทั้งนี้ การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่างหนึ่งปีก่อนวันที่มีความสัมพันธ์ทางธุรกิจกับบุคคลเดียวกัน

5) ไม่เป็นหรือเคยเป็นผู้สอบบัญชีของบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ และไม่เป็นผู้ถือหุ้นที่มีนัย ผู้มีอำนาจควบคุม หรือหุ้นส่วนของสำนักงานสอบบัญชี ซึ่งมีผู้สอบบัญชีของบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ สังกัดอยู่ เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้งเป็นกรรมการอิสระ

6) ไม่เป็นหรือเคยเป็นผู้ให้บริการทางวิชาชีพใดๆ ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน ซึ่งได้รับค่าบริการเกินกว่าสองล้านบาทต่อปีจากบริษัทฯ บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัทฯ และไม่เป็นผู้ถือหุ้นที่มีนัย ผู้มีอำนาจควบคุม หรือหุ้นส่วนของผู้ให้บริการทางวิชาชีพนั้นด้วย เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้งเป็นกรรมการอิสระ

7) ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของบริษัทฯ ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่

8) ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทฯ หรือบริษัทย่อย หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน ลูกจ้าง พนักงาน ที่ปรึกษาที่รับเงินเดือนประจำ หรือถือหุ้นเกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัทอื่น ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทฯ หรือบริษัทย่อย

9) ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

**การสรรหาแต่งตั้งกรรมการและผู้บริหารระดับสูง**

การสรรหาบุคคลผู้ทรงคุณวุฒิเพื่อดำรงตำแหน่งกรรมการที่ครบกำหนดออกตามวาระ หรือในกรณีอื่นๆ เสนอต่อคณะกรรมการบริษัท เพื่อพิจารณาบุคคลที่ได้รับการเสนอชื่อเข้ารับการเลือกตั้งและเสนอต่อผู้ถือหุ้น และเพื่อพิจารณาอนุมัติต่อไป ซึ่งบริษัทฯ มีกระบวนการคัดเลือกผู้ทรงคุณวุฒิจากความเชี่ยวชาญ วิสัยทัศน์ ภาวะผู้นำ เป็นผู้มีคุณธรรม มีประวัติการทำงานที่โปร่งใส และสามารถแสดงความคิดเห็นได้อย่างเป็นอิสระ ทั้งนี้องค์ประกอบและการสรรหา แต่งตั้ง ถอดถอน หรือพ้นจากตำแหน่งกรรมการของบริษัทนั้น ได้กำหนดไว้ในข้อบังคับของบริษัท ซึ่งสามารถสรุปสาระสำคัญได้ ดังนี้

1) คณะกรรมการบริษัท ประกอบด้วยกรรมการจำนวนไม่น้อยกว่า 5 คน โดยกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในประเทศไทย และกรรมการของบริษัทจะต้องมีคุณสมบัติตามที่กฎหมายกำหนด

2) ให้ที่ประชุมผู้ถือหุ้นเลือกตั้งกรรมการบริษัทตามหลักเกณฑ์ และวิธีการดังต่อไปนี้

(1) ให้ผู้ถือหุ้นรายหนึ่งมีคะแนนเสียงเท่ากับ 1 หุ้น ต่อ 1 เสียง

(2) ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1) เลือกตั้งบุคคลคนเดียวหรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(3) บุคคลที่ได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนนั้ ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี ให้ประธานที่ประชุมเป็นผู้ออกเสียงชี้ขาด

3) ในการประชุมสามัญผู้ถือหุ้นประจำปีทุกครั้ง ให้กรรมการออกจากตำแหน่งจำนวนหนึ่งในสาม ของจำนวนกรรมการในขณะนั้น กรรมการซึ่งพ้นจากตำแหน่งอาจได้รับเลือกให้กลับเข้ามารับตำแหน่งอีกได้

4) นอกจากการพ้นตำแหน่งตามวาระแล้ว กรรมการจะพ้นตำแหน่งเมื่อ

- ถึงแก่กรรม

- ลาออก

- ขาดคุณสมบัติ หรือมีลักษณะต้องห้ามตามกฎหมายว่าด้วยบริษัทมหาชนจำกัด และกฎหมายว่าด้วย

หลักทรัพย์และตลาดหลักทรัพย์

- ที่ประชุมผู้ถือหุ้นลงมติให้ออก

- ศาลมีคำสั่งให้ออก

5) ในการลงมติให้กรรมการคนใดออกจากตำแหน่งก่อนถึงคราวออกตามวาระ ให้ถือคะแนนเสียงไม่น้อยกว่าสามในสี่ ของจำนวนผู้ถือหุ้นที่มาประชุมและมีสิทธิออกเสียง และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

6) กรรมการคนใดจะลาออกจากตำแหน่งให้ยื่นใบลาออกต่อบริษัท

7) ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ ให้คณะกรรมการเลือกบุคคลซึ่งมีคุณสมบัติ และไม่มีลักษณะต้องห้ามตามกฎหมายว่าด้วยบริษัทมหาชนจำกัดและกฎหมายว่าด้วยหลักทรัพย์และตลาดหลักทรัพย์ เข้าเป็นกรรมการแทนในการประชุมคณะกรรมการคราวถัดไป เว้นแต่วาระของกรรมการผู้นั้นจะเหลือน้อยกว่าสองเดือน โดยบุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนเข้ามาแทน

นอกจากนี้ บริษัทยังเปิดโอกาสให้ผู้ถือหุ้นมีส่วนร่วมในการเสนอชื่อบุคคลที่มีคุณสมบัติเหมาะสมเพื่อเข้ามาดำรงตำแหน่งกรรมการบริษัทก่อนการจัดส่งหนังสือเชิญประชุม

**การสรรหาแต่งตั้งกรรมการตรวจสอบ**

คณะกรรมการตรวจสอบของบริษัท จะต้องเป็นกรรมการบริษัทซึ่งได้รับการแต่งตั้งจากคณะกรรมการบริษัทและมีคุณสมบัติตามที่กฎหมายหลักทรัพย์และตลาดหลักทรัพย์แห่งประเทศไทยกำหนด รวมถึงประกาศ ข้อบังคับ และ/หรือ ระเบียบของตลาดหลักทรัพย์แห่งประเทศไทย โดยมีจำนวนไม่น้อยกว่า 3 คน ทั้งนี้ กรรมการตรวจสอบ อย่างน้อย 1 ท่าน ต้องเป็นผู้มีความรู้ด้านการบัญชีและการเงิน

**การสรรหาแต่งตั้งคณะกรรมการสรรหาและกำหนดค่าตอบแทน**

คณะกรรมการบริษัทเป็นผู้เสนอการแต่งตั้งคณะกรรมการสรรหาและกำหนดค่าตอบแทน โดยเลือกตั้งจากคณะกรรมการอิสระ และผู้บริหารจำนวนหนึ่งตามที่เห็นสมควร เพื่อความมีอิสระในการสรรหากรรมการและกำหนดค่าตอบแทนที่เหมาะสมให้กับบริษัท โดยมีคุณสมบัติตามที่กฎหมายหลักทรัพย์และตลาดหลักทรัพย์แห่งประเทศไทยกำหนด รวมถึงประกาศ ข้อบังคับ และ/หรือระเบียบของตลาดหลักทรัพย์แห่งประเทศไทย

**การสรรหาแต่งตั้งคณะกรรมการบริหาร**

คณะกรรมการบริษัทเป็นผู้เสนอการแต่งตั้งคณะกรรมการบริหาร โดยเลือกตั้งจากคณะกรรมการ และ/หรือผู้บริหารจำนวนหนึ่งตามที่เห็นสมควร และให้กรรมการบริษัทแต่งตั้งกรรมการบริหารคนหนึ่งเป็นประธานคณะกรรมการบริหาร

**การสรรหาแต่งตั้งประธานเจ้าหน้าที่บริหาร**

ในการสรรหาประธานเจ้าหน้าที่บริหารคณะกรรมการบริหารจะทำการคัดเลือกบุคคลที่มีคุณสมบัติครบถ้วนมีความรู้ความสามารถเหมาะสมกับตำแหน่ง เพื่อนำเสนอให้คณะกรรมการสรรหาและกำหนดค่าตอบแทน และคณะกรรมการบริษัท พิจารณาอนุมัติต่อไป

**นโยบายการลงทุนและกำกับดูแลบริษัทย่อยและบริษัทร่วม**

1. การลงทุนในบริษัทอื่น จะมีทั้งการร่วมทุนเพื่อจัดตั้งบริษัทใหม่หรือการเข้าซื้อหุ้นในบริษัทอื่น โดยบริษัทมี นโยบายในการเข้าร่วมทุนกับผู้ร่วมทุนที่มีนโยบายในการดำเนินธุรกิจที่โปร่งใสและมีธรรมาภิบาล

2. ธุรกิจที่จะเข้าร่วมลงทุนจะต้องเป็นธุรกิจที่เกื้อหนุนและเอื้อประโยชน์ต่อการทำธุรกิจของบริษัทฯ เพื่อสร้างเสถียรภาพของบริษัทฯ

3. ธุรกิจที่จะเข้าลงทุนจะต้องผ่านการวิเคราะห์ปัจจัยพื้นฐานของธุรกิจที่จะเข้าไปลงทุน แนวโน้มของธุรกิจ รวมถึงการประเมินอัตราผลตอบแทนและความเสี่ยงในอนาคต

4. การเข้าลงทุนจะต้องไม่ทำให้เกิดปัญหาสภาพคล่องต่อบริษัทฯ และบริษัทย่อย

5. การลงทุนจะต้องผ่านการอนุมัติจากคณะกรรมการบริษัท หรือที่ประชุมผู้ถือหุ้นของบริษัทฯ ตามข้อบังคับของบริษัท และกฎหมายที่เกี่ยวข้อง โดยจะสอดคล้องเป็นไปตามประกาศคณะกรรมการกำกับตลาดทุนเรื่องหลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน และประกาศคณะกรรมการตลาดหลักทรัพย์แห่งประเทศไทย เรื่องการเปิดเผยข้อมูลและการปฏิบัติของบริษัทจดทะเบียนในการได้มาหรือจำหน่ายไปซึ่งทรัพย์สิน พศ. 2547

**การกำกับดูแลบริษัทย่อยและบริษัทร่วม**

บริษัทฯ ได้ให้ความสำคัญกับนโยบายการกำกับดูแลกิจการที่ดีควบคู่กับการดำเนินธุรกิจมาโดยตลอด โดยคณะกรรมการบริษัทมีกลไกในการกำกับดูแลที่สามารถควบคุมดูแลการจัดการ และรับผิดชอบการดำเนินงานของบริษัทย่อย เพื่อดูแลรักษาผลประโยชน์ในเงินลงทุนของบริษัทฯ ซึ่งรวมถึง

- การส่งบุคคลเข้าที่เป็นตัวแทนของบริษัทฯ เข้าไปเป็นกรรมการบริษัทย่อย โดยตัวแทนของบริษัทไม่เป็นบุคคลที่มีผลประโยชน์ขัดแย้งกับธุรกิจของบริษัทย่อยดังกล่าว

- ตัวแทนของบริษัทฯ จะคอยกำกับดูแลให้บริษัทย่อย ปฏิบัติตามระเบียบและกฎเกณฑ์ ซึ่งกำหนดไว้ในข้อบังคับของบริษัทฯ และกฎหมายที่เกี่ยวข้องกับการดำเนินการของธุรกิจ นอกจากนี้ตัวแทนจะเป็นผู้ดูแลให้บริษัทย่อยมีข้อบังคับในเรื่องการทำรายการเกี่ยวโยง, การได้มาหรือจำหน่ายไปซึ่งทรัพย์สินหรือการทำรายการสำคัญอื่นใดของบริษัทดังกล่าวให้ครบถ้วนถูกต้อง และใช้หลักเกณฑ์ที่เกี่ยวข้องกับการเปิดเผยข้อมูลและการทำรายการข้างต้นในลักษณะเดียวกับหลักเกณฑ์ของบริษัทฯ

- การกำกับดูแลการเปิดเผยข้อมูลฐานะทางการเงินและผลการดำเนินงาน รวมถึงการทำรายการสำคัญให้ถูกต้องสอดคล้องกับหลักเกณฑ์ของบริษัทฯ และให้มีการจัดเก็บข้อมูลและการบันทึกบัญชีของบริษัทดังกล่าวให้บริษัทฯ สามารถตรวจสอบได้ และสามารถจัดทางบการเงินรวมได้ตามกฎเกณฑ์ที่กำหนด

- การกำหนดระบบการควบคุมภายในที่เหมาะสมและรัดกุมเพียงพอในบริษัทย่อย มีการตรวจสอบภายในที่ครอบคลุมถึงบริษัทย่อย และกลไกอื่นในการกำกับดูแลบริษัทย่อยดังกล่าว

1. **นโยบายและแนวปฏิบัติที่เกี่ยวกับผู้ถือหุ้นและผู้มีส่วนได้เสีย**

**สิทธิของผู้ถือหุ้นและการปฏิบัติต่อผู้ถือหุ้นอย่างเท่าเทียมกัน**

บริษัทฯ ได้ตระหนักถึงสิทธิขั้นพื้นฐานของผู้ถือหุ้นอันได้แก่ การซื้อขายหุ้น การมีส่วนแบ่งกำไรจากกิจการ การได้รับข่าวสารข้อมูลอย่างเพียงพอ การเข้าร่วมประชุมผู้ถือหุ้นเพื่อออกเสียงในที่ประชุม และให้ความสำคัญในการกำกับดูแลกิจการที่ดี โดยได้กำหนดแนวทางการดำเนินการต่างๆ ให้ผู้ถือหุ้นได้รับการคุ้มครองสิทธิขั้นพื้นฐาน และไม่กระทำการใดๆ อันเป็นการละเมิดหรือริดรอนสิทธิของผู้ถือหุ้น อันจะนำมาซึ่งประโยชน์สูงสุดให้แก่ผู้ถือหุ้น และผู้เกี่ยวข้องโดยรวม นอกเหนือจากสิทธิขั้นพื้นฐานดังกล่าวข้างต้นแล้ว บริษัทฯ ยังได้ดำเนินการในเรื่องต่างๆ ที่เป็นการส่งเสริมและอำนวยความสะดวกในการใช้สิทธิของผู้ถือหุ้น บริษัทฯ กำหนดให้มีการจัดประชุมสามัญผู้ถือหุ้นเป็นประจำทุกปี ภายในระยะเวลา 4 เดือน นับตั้งแต่วันที่สิ้นรอบบัญชีของบริษัทฯ และหากมีความจำเป็นเร่งด่วนที่จะต้องพิจารณาวาระพิเศษที่อาจมีผลกระทบหรือเกี่ยวข้องกับผลประโยชน์ของผู้ถือหุ้นซึ่งจำเป็นต้องได้รับการอนุมัติจากผู้ถือหุ้น คณะกรรมการบริษัทสามารถเรียกประชุมวิสามัญผู้ถือหุ้นได้เป็นกรณีไป โดยบริษัทได้กำหนดนโยบายและแนวปฏิบัติของผู้ถือหุ้นไว้ดังนี้

* + 1. เปิดโอกาสให้ผู้ถือหุ้นเสนอระเบียบวาระการประชุมและเสนอชื่อบุคคลเพื่อรับการพิจารณาเลือกตั้งเป็นกรรมการบริษัทล่วงหน้าไม่ต่ำกว่า 120 วันก่อนประชุมผู้ถือหุ้น โดยมีระยะเวลาให้พิจารณาเสนอได้อย่างน้อย 30 วัน บริษัทได้จัดทำหลักเกณฑ์การให้สิทธิผู้ถือหุ้นเสนอเรื่องเพื่อบรรจุเป็นวาระการประชุมและ/หรือเสนอชื่อบุคคลเพื่อรับการพิจารณาเลือกตั้งเป็นกรรมการบริษัทในการประชุมสามัญผู้ถือหุ้นประจำปี โดยได้ประกาศและเผยแพร่หลักเกณฑ์และวิธีการเสนอ ผ่านเว็บไซต์ของตลาดหลักทรัพย์แห่งประเทศไทย (www.set.or.th) และเผยแพร่ผ่านเว็บไซต์ของบริษัท (www.cmo-group.com/ir) โดยให้ผู้ถือหุ้นสามารถเสนอตามหลักเกณฑ์ดังกล่าวได้ตั้งแต่วันที่ 1 ธันวาคม – 31 มกราคม
    2. จัดทำและจัดส่งหนังสือเชิญประชุมสามัญผู้ถือหุ้นประจำปีให้กับผู้ถือหุ้นทุกคนรวมถึงผู้ถือหุ้นสถาบัน พร้อมทั้งรายละเอียดระเบียบวาระการประชุม ข้อมูลสำคัญและจำเป็น เพื่อประกอบการพิจารณาของผู้ถือหุ้น พร้อมความเห็นของคณะกรรมการ รายงานการประชุมครั้งที่ผ่านมา รายงานประจำปี หนังสือมอบฉันทะทุกแบบ ประกอบด้วยแบบ ก. แบบ ข. และแบบ ค. ตามที่กระทรวงพาณิชย์กำหนด และระบุวิธีการมอบฉันทะให้ชัดเจน พร้อมทงั้ ระบุ วัน เวลา สถานที่ และแผนที่แสดงสถานที่ประชุม ซึ่งในหนังสือเชิญประชุมจะแจ้งรายละเอียดของเอกสารที่ผู้ถือหุ้นจะต้องนำมาแสดงในวันประชุมเพื่อรักษาสิทธิในการเข้าประชุมโดยจัดส่งหนังสือเชิญประชุมและเอกสารที่เกี่ยวข้องทั้งหมด ทั้งภาษาไทยและภาษาอังกฤษ ล่วงหน้าอย่างน้อย 14 วัน และกรณีมีรายการได้มา/จำหน่ายไปซึ่งทรัพย์สิน หรือรายการเกี่ยวโยง หรือขอเพิกถอนหลักทรัพย์ การเสนอขายหลักทรัพย์ต่อกรรมการและพนักงาน การเสนอขายหุ้นที่ออกใหม่ในราคาต่ำให้แก่บุคคลในวงจำกัด การเพิ่มทุนหรือลดทุน ต้องส่งจดหมายเชิญให้ผู้ถือหุ้นพร้อมทั้งข้อมูลประกอบการประชุมที่เกี่ยวข้องอย่างครบถ้วนให้แก่ผู้ถือหุ้นล่วงหน้าก่อนวันประชุมไม่น้อยกว่า 14 วัน ก่อนวันประชุมผู้ถือหุ้น พร้อมทั้งประกาศลงในหนังสือพิมพ์ฉบับภาษาไทยเป็นเวลา 3 วัน ติดต่อกันก่อนวันประชุมอย่างน้อย 3 วัน นอกจากนี้ บริษัทฯ กำหนดให้เผยแพร่หนังสือเชิญประชุมสามัญผู้ถือหุ้นประจำปี ฉบับสมบูรณ์ พร้อมเอกสารที่เกี่ยวข้องกับการประชุมบนเว็บไซต์ล่วงหน้าก่อนวันประชุมเป็นเวลาไม่น้อยกว่า 30 วัน เพื่อให้ผู้ถือหุ้นได้รับข้อมูลข่าวสารเพื่อการตัดสินใจในการลงมติอย่างเพียงพอถูกต้อง ครบถ้วน โปร่งใส และเพื่อเป็นการบอกกล่าวการเรียกประชุมสามัญผู้ถือหุ้นประจำปีเป็นการล่วงหน้าสำหรับให้ผู้ถือหุ้นเตรียมตัวมาเข้าร่วมประชุมก่อนได้รับเอกสารการประชุมด้วย ทั้งนี้ บริษัทฯ กำหนดให้มีการแจ้งผ่านระบบข่าวของตลาดหลักทรัพย์ฯ ว่าบริษัทฯ ได้มีการเผยแพร่หนังสือเชิญประชุมและเอกสารประกอบการประชุมบนเว็บไซต์ของบริษัทฯ
    3. ในกรณีที่มีการเพิ่มวาระการประชุมจะมีการแจ้งให้ผู้ถือหุ้นทราบในกรณีจำเป็นเร่งด่วนเพื่อรักษาสิทธิหรือประโยชน์ของผู้ถือหุ้น และจะส่งหนังสือนัดประชุมไม่น้อยกว่า 7 วัน ก่อนวันประชุม รวมทั้งจะเผยแพร่ข้อมูลประกอบวาระการประชุมผู้ถือหุ้นล่วงหน้าก่อนจัดส่งเอกสาร
    4. บริษัทฯ ไม่กระทำการใดๆ ที่มีลักษณะเป็นการจำกัดสิทธิในการเข้าร่วมประชุมของผู้ถือหุ้น ผู้ถือหุ้นทุกคนย่อมมีสิทธิเข้าประชุมผู้ถือหุ้นตลอดระยะเวลาการประชุม โดยมีสิทธิออกเสียงลงคะแนนได้เฉพาะวาระที่ที่ประชุมยังไม่ได้พิจารณาลงมติ
    5. หากผู้ถือหุ้นไม่สามารถเข้าร่วมประชุมได้ บริษัทฯ เปิดโอกาสให้ผู้ถือหุ้นสามารถมอบฉันทะให้กรรมการอิสระหรือบุคคลใดๆ เข้าร่วมประชุมแทนได้ โดยใช้หนังสือมอบฉันทะแบบหนึ่งแบบใดที่บริษัทจัดส่งไปพร้อมหนังสือเชิญประชุม ผู้รับมอบฉันทะที่ถูกต้องตามกฎหมาย ย่อมมีสิทธิเข้าร่วมประชุมและลงมติเช่นเดียวกันกับผู้ถือหุ้นทุกประการ ทั้งนี้ บริษัทฯ ได้ทำการเสนอรายชื่อของกรรมการอิสระในหนังสือมอบฉันทะของบริษัทฯ เพื่อเป็นทางเลือกของผู้ถือหุ้นให้มีโอกาสเลือกมอบฉันทะแก่กรรมการอิสระคนใดคนหนึ่งอีกด้วย
    6. กำหนดให้กรรมการอิสระเป็นผู้ดูแลผู้ถือหุ้น โดยผู้ถือหุ้นสามารถแสดงความคิดเห็น เสนอแนะ หรือแจ้ง ข้อร้องเรียนไปยังกรรมการอิสระได้ โดยกรรมการอิสระจะเป็นผู้พิจารณาดำเนินการให้เหมาะสมในแต่ละเรื่อง หากเป็นข้อร้องเรียน กรรมการอิสระจะตรวจสอบข้อเท็จจริงและดำเนินการหาวิธีแก้ไขที่เหมาะสม หากเป็นข้อเสนอแนะ กรรมการอิสระจะทำการพิจารณาข้อเสนอแนะและแสดงความคิดเห็น ซึ่งหากกรรมการอิสระพิจารณาว่าเป็นเรื่องที่สำคัญที่มีผลต่อผู้มีส่วนได้เสียโดยรวม หรือมีผลต่อการประกอบธุรกิจของบริษัทฯ กรรมการอิสระจะเสนอเรื่องดังกล่าวต่อที่ประชุมผู้ถือหุ้น เพื่อพิจารณากำหนดเป็นวาระการประชุมในการประชุมผู้ถือหุ้นต่อไป
    7. ในการประชุมผู้ถือหุ้นทุกครั้ง บริษัทฯ มีนโยบายอำนวยความสะดวกให้ผู้ถือหุ้น ทั้งผู้ถือหุ้นรายย่อยและ นักลงทุนสถาบัน โดยเลือกสถานที่จัดประชุมที่มีขนาดเพียงพอต่อผู้มาประชุม และสามารถเดินทางได้สะดวกด้วยระบบขนส่งสาธารณะ เช่น รถไฟฟ้า รถโดยสารประจำทาง พร้อมแนบแผนที่จัดการประชุม หากกรณีที่บริษัทจัดการประชุมที่สำนักงานของบริษัท บริษัทจะจัดให้มีรถรับส่งใกล้กับรถไฟฟ้า เพื่ออำนายความสะดวกให้กับผู้ถือหุ้น ในการลงทะเบียน บริษัทได้จัดเจ้าหน้าที่ต้อนรับเพื่อให้ข้อมูลและตรวจเอกสาร ทั้งนี้ผู้ถือหุ้นสามารถลงทะเบียนล่วงหน้าก่อนเวลาประชุมประมาณ 1 ชั่วโมง ผ่านระบบบาร์โค้ด (Barcode) เพื่อความสะดวก รวดเร็ว ถูกต้องและแม่นยำ นอกจากนี้บริษัทฯ ยังได้จัดเตรียมอากรแสตมป์ให้กับผู้ถือหุ้นที่ต้องการมอบฉันทะด้วย
    8. ในการประชุมผู้ถือหุ้นแต่ละครั้งประธานที่ประชุมจะชี้แจงให้ผู้ถือหุ้นทราบเกี่ยวกับกฎเกณฑ์ที่ใช้ในการประชุม รวมถึงวิธีการใช้สิทธิลงคะแนน และสิทธิในการแสดงความเห็น รวมทั้งการตั้งคำถามต่อที่ประชุมตามระเบียบวาระการประชุม ทั้งนี้ ในระหว่างการประชุมจะเปิดโอกาสให้ผู้ถือหุ้นมีสิทธิอย่างเท่าเทียมกันในการแสดงความคิดเห็น และตั้งคำถามในที่ประชุมอย่างอิสระเต็มที่ โดยประธานกรรมการจะจัดสรรเวลาในการประชุมอย่างเหมาะสมและเพียงพอ รวมทั้งกรรมการ ผู้บริหาร เลขานุการบริษัท และผู้ที่เกี่ยวข้องจะเข้าร่วมประชุมผู้ถือหุ้นเพื่อตอบคำถามในที่ประชุมด้วย
    9. บริษัทฯ ได้ระบุการมีส่วนได้เสียของกรรมการไว้ในหนังสือเชิญประชุมสามัญผู้ถือหุ้นและวิสามัญผู้ถือหุ้น และในการประชุมดังกล่าว หากกรรมการคนใดมีส่วนได้เสีย หรือมีส่วนเกี่ยวข้องในการพิจารณาวาระใด ประธานที่ประชุมจะแจ้งให้ผู้เข้าร่วมประชุมทราบก่อนพิจารณาวาระ โดยกรรมการคนที่มีส่วนได้เสียนั้นจะไม่ร่วมประชุมและงดออกเสียงในวาระนั้นๆ
    10. ในการประชุมผู้ถือหุ้นจะพิจารณาและลงคะแนนเสียงตามวาระที่กาหนดโดยไม่เปลี่ยนแปลงข้อมูลสำคัญ และดำเนินการประชุมผู้ถือหุ้นตามลำดับระเบียบวาระที่ได้แจ้งไว้ในหนังสือเชิญประชุมและไม่เพิ่มระเบียบวาระการประชุมโดยที่ที่ไม่ได้แจ้งให้ผู้ถือหุ้นทราบล่วงหน้า เพื่อให้ผู้ถือหุ้นมีโอกาสศึกษาข้อมูลประกอบระเบียบวาระอย่างเพียงพอก่อนตัดสินใจลงมติ
    11. ผู้ถือหุ้นจะได้รับการดูแลอย่างเท่าเทียมกันในสิทธิต่างๆ ที่พึงมีและพึงได้ ทั้งในด้านการลงคะแนนเสียง รวมถึงสิทธิขั้นพื้นฐานอื่นๆ เช่น สิทธิการได้รับส่วนแบ่งในผลกำไร/เงินปันผลอย่างเท่าเทียมกัน, สิทธิในการซื้อ/ขาย/โอน หลักทรัพย์ที่ตนถืออยู่อย่างเป็นอิสระ การเข้าร่วมประชุมผู้ถือหุ้น การเสนอวาระการประชุมล่วงหน้า การเสนอชื่อบุคคลเพื่อเข้ารับการเลือกตั้งเป็นกรรมการบริษัท การแสดงความคิดเห็นในที่ประชุมอย่างเป็นอิสระ และการร่วมตัดสินใจในเรื่องสำคัญของบริษัทฯ เช่น การเลือกตั้งกรรมการ การแต่งตั้งผู้สอบบัญชีและการกำหนดค่าตอบแทนผู้สอบบัญชี การอนุมัติธุรกรรมที่สำคัญและมีผลต่อทิศทางในการดำเนินธุรกิจของบริษัทฯ การแก้ไขหนังสือบริคณห์สนธิและข้อบังคับของบริษัทฯ ทั้งนี้ผู้ถือหุ้นทุกคนมีสิทธิออกเสียงตามจำนวนหุ้นที่ถืออยู่ โดยแต่ละหุ้นมีสิทธิออกเสียงหนึ่งเสียง และไม่มีหุ้นใดมีสิทธิพิเศษเหนือผู้ถือหุ้นรายอื่น
    12. ปัจจุบันบริษัทฯ มีการออกหุ้นสามัญเพียงประเภทเดียว อย่างไรก็ตาม หากบริษัทฯ มีหุ้นมากกว่า 1 ประเภท บริษัทฯ จะเปิดเผยถึงสิทธิในการออกเสียงของหุ้นแต่ละประเภทให้ชัดเจน
    13. การดำเนินการนับคะแนนเสียง บริษัทฯ จัดให้มีบุคลากรภายนอกที่เป็นอิสระ เป็นสักขีพยานในการนับคะแนนเสียงในที่ประชุมผู้ถือหุ้น อาทิ ผู้ตรวจสอบบัญชี ที่ปรึกษากฎหมายจากภายนอก หรือผู้ถือหุ้นอาสาสมัคร หรือที่ได้รับการคัดเลือกและเห็นชอบจากที่ประชุม เป็นต้น พร้อมเปิดเผยให้ที่ประชุมทราบและบันทึกไว้ในรายงานการประชุม
    14. ผู้ถือหุ้นมีสิทธิในการพิจารณาค่าตอบแทนทุกรูปแบบของกรรมการ เช่น ค่าเบี้ยประชุม, โบนัส และสิทธิประโยชน์อื่นๆ โดยคณะกรรมการสรรหาและกำหนดค่าตอบแทน ทำหน้าที่พิจารณารูปแบบและหลักเกณฑ์ในการจ่ายค่าตอบแทนกรรมการแต่ละตำแหน่ง โดยพิจารณาจากผู้ประกอบการที่มีประเภทธุรกิจขนาดธุรกิจ และความรับผิดชอบของคณะกรรมการโดยได้เปรียบเทียบกับบริษัทจดทะเบียนอื่นในตลาดหลักทรัพย์แห่งประเทศไทยที่มีมูลค่าตลาด (Market Capitalization) ในขนาดที่ใกล้เคียงกันบริษัทฯ และนำเสนอให้ ที่ประชุมผู้ถือหุ้นพิจารณาเป็นประจำทุกปี ทั้งนี้รายละเอียดการจ่ายค่าตอบแทนกรรมการ ปรากฏในแบบแสดงรายงานข้อมูลประจาปี (One Report) ในหัวข้อ “ค่าตอบแทนกรรมการและผู้บริหาร”
    15. ผู้ถือหุ้นมีสิทธิในการในความเห็นชอบในการแต่งตั้งผู้สอบบัญชี และกำหนดค่าตอบแทนผู้สอบบัญชี : คณะกรรมการตรวจสอบเป็นผู้พิจารณาคัดเลือกและกำหนดค่าตอบแทนผู้ตรวจสอบบัญชี เพื่อเสนอต่อที่ประชุมคณะกรรมการบริษัท และให้ที่ประชุมผู้ถือหุ้นพิจารณาอนุมัติ โดยมีรายละเอียดเกี่ยวกับผู้สอบบัญชีที่นำเสนอเข้ารับการแต่งตั้งอย่างเพียงพอ เช่น คุณสมบัติ ความเป็นอิสระ ประสบการณ์ และค่าตอบแทนของผู้สอบบัญชี เพื่อประกอบการพิจารณาของผู้ถือหุ้น
    16. บริษัทฯ ได้กำหนดวาระในการประชุมผู้ถือหุ้นไว้เป็นเรื่องๆ ในหนังสือเชิญประชุมผู้ถือหุ้น พร้อมทั้งมีคำอธิบายถึงวัตถุประสงค์ และความเห็นของคณะกรรมการบริษัทในแต่ละวาระไว้อย่างชัดเจน หากมีวาระแต่งตั้งกรรมการบริษัทจะระบุชื่อ พร้อมแนบประวัติย่อของกรรมการแต่ละท่านที่จะเสนอแต่งตั้ง เช่น ชื่อ-นามสกุล, อายุ, ประวัติการศึกษา, ประวัติการทำงาน และในกรณีเป็นการเสนอชื่อกรรมการเดิม กลับเข้าดำรงตำแหน่งใหม่ จะมีข้อมูลการเข้าร่วมประชุมของกรรมการในปีที่ผ่านมา และวันที่ที่ได้รับการแต่งตั้งเป็นกรรมการของบริษัทฯ
    17. บริษัทฯ ทำการเปิดเผยมติและผลการลงคะแนนเสียงของแต่ละวาระในการประชุมผู้ถือหุ้น ภายในวันประชุม หรืออย่างช้า ภายใน 9.00 น. ของวันทำการถัดไป ผ่านเว็บไซต์ของตลาดหลักทรัพย์แห่งประเทศไทย(www.set.or.th) และเผยแพร่ผ่านเว็บไซต์ของบริษัท (www.cmo-groupc.om/ir) ภายในวันเดียวกัน
    18. บริษัทฯ จัดให้มีการจดรายงานการประชุมให้ครบถ้วน ถูกต้อง และบันทึกประเด็นซักถามและข้อคิดเห็นที่สำคัญไว้ในรายงานการประชุมเพื่อให้ผู้ถือหุ้นสามารถตรวจสอบได้ โดยจะนำส่งรายงานการประชุมผู้ถือหุ้นไปยังตลาดหลักทรัพย์แห่งประเทศไทย ภายใน 14 วันนับแต่วันที่มีการประชุมผู้ถือหุ้น และเผยแพร่รายงานการประชุมดังกล่าวในเว็บไซต์ของบริษัทฯ นอกจากนี้บริษัทได้มีการบันทึกภาพและเสียงระหว่างการประชุมเพื่อให้สามารถตรวจสอบได้
    19. บริษัทฯ มีการชี้แจงนโยบายการจ่ายเงินปันผลในแบบแสดงรายงานข้อมูลประจำปี (One Report) และในวาระการเสนอขออนุมัติจ่ายเงินปันผลทุกครั้ง บริษัทฯ ได้แจ้งถึง อัตราเงินปันผลที่เสนอจ่าย พร้อมเหตุผลและข้อมูลประกอบ โดยในปีที่ผ่านมาบริษัทเสนอให้งดจ่ายเงินปันผล ซึ่งบริษัทได้ให้เหตุผลและข้อมูลประกอบการพิจารณาอย่างชัดเจน

**นโยบายการใช้ข้อมูลภายในของบริษัท**

บริษัทฯ กำหนดนโยบายในการเก็บรักษาและป้องกัน การใช้ข้อมูลภายในเป็นลายลักษณ์อักษรและแจ้งแนวทางดังกล่าวให้ทุกคนในบริษัทฯ ถือปฏิบัติ และวิธีการดูแลกรรมการ และผู้บริหารในการนำข้อมูลภายในของบริษัทฯ ซึ่งยังไม่เปิดเผยต่อสาธารณะชนไปใช้เพื่อแสวงหาประโยชน์ส่วนตน ดังนี้

1. บริษัทฯ มีการจัดทำข้อพึงปฏิบัติเกี่ยวกับจรรยาบรรณของคณะกรรมการ ฝ่ายบริหาร และพนักงาน รวมทั้งมีการจัดทำนโยบายการใช้ข้อมูลภายในเป็นลายลักษณ์อักษรอย่างชัดเจนสอดคล้องกับกฎหมายด้านหลักทรัพย์ เพื่อให้เกิดความยุติธรรมแก่ผู้ถือหุ้นทุกรายอย่างเท่าเทียมกัน และมีการประกาศแจ้งให้กรรมการ ฝ่ายบริหาร และพนักงานทุกคนได้รับทราบ เพื่อยึดถือเป็นแนวทางในการปฏิบัติหน้าที่ตามภารกิจของบริษัทฯ ด้วยความซื่อสัตย์ สุจริต อย่างมีคุณธรรมและจริยธรรม
2. กรรมการ ผู้บริหาร พนักงานและลูกจ้างของบริษัทฯ และบริษัทย่อยจะต้องรักษาความลับ และ/หรือ ข้อมูลภายในของบริษัทย่อย กรรมการ และจะต้องไม่นำความลับ และ/หรือ ข้อมูลภายในของบริษัทฯ และบริษัทย่อยไปเปิดเผย หรือแสวงหาประโยชน์แก่ตนเองหรือเพื่อประโยชน์แก่บุคคลอื่นใด ไม่ว่าทางตรงหรือทางอ้อม ไม่ว่าจะได้ผลตอบแทนหรือไม่ก็ตาม
3. ให้ความรู้แก่กรรมการและผู้บริหาร เกี่ยวกับหน้าที่ในการรายงานการถือครองหลักทรัพย์ของตน คู่สมรส และบุตรที่ยังไม่บรรลุนิติภาวะ ต่อสานักงานคณะกรรมการกำกับหลักทรัพย์และตลาดหลักทรัพย์ ตามมาตรา 59 และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม) รวมทั้งการรายงานการได้มาหรือจำหน่ายหลักทรัพย์ของตน คู่สมรส และบุตรที่ยังไม่บรรลุนิติภาวะต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 246 และบทกำหนดโทษ ตามมาตรา 298 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม)
4. ให้กรรมการและผู้บริหารของบริษัทฯ รวมถึงคู่สมรสและบุตรที่ยังไม่บรรลุนิติภาวะ จัดทำและเปิดเผยรายงานการถือครองหลักทรัพย์และรายงานการเปลี่ยนแปลงการถือครองหลักทรัพย์ของบริษัทฯ ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59 และบทกำหนดโทษ ตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม) และจัดส่งสำเนารายงานนี้ให้แก่บริษัทฯ ในวันเดียวกับวันที่ส่งรายงานต่อสำนักงานคณะกรรมการกำกับหลักทรัพย์และตลาดหลักทรัพย์
5. ห้ามมิให้กรรมการ ผู้บริหาร พนักงานและลูกจ้างของบริษัทฯ และบริษัทย่อย (รวมถึงคู่สมรสและบุตรที่ยังไม่บรรลุนิติภาวะ) ที่ได้รับทราบข้อมูลภายในที่เป็นสาระสำคัญซึ่งมีผลต่อการเปลี่ยนแปลงราคาหลักทรัพย์ซื้อขายหลักทรัพย์ของบริษัทในช่วง 14 วันก่อนที่งบการเงินหรือข้อมูลภายในนั้นจะเปิดเผยต่อสาธารณชน ผู้ที่เกี่ยวข้องกับข้อมูลภายในต้องไม่เปิดเผยข้อมูลนั้นให้ผู้อื่นทราบจนกว่าจะได้มีการแจ้งข้อมูลนั้นให้แก่ตลาดหลักทรัพย์ฯ มาตรการลงโทษหากมีการกระทำการฝ่าฝืนระเบียบปฏิบัติดังกล่าวข้างต้น บริษัทฯ ถือเป็นความผิดทางวินัยตามข้อบังคับการทำงานของบริษัทโดยจะพิจารณาลงโทษตามควรแก่กรณี ได้แก่ การตักเตือนด้วยวาจา การตักเตือนเป็นหนังสือ การภาคทัณฑ์ ตลอดจนการเลิกจ้างพ้นสภาพการเป็นพนักงานด้วยเหตุไล่ออก ปลดออก หรือให้ออก แล้วแต่กรณี เป็นต้น
6. ห้ามมิให้กรรมการ ผู้บริหาร พนักงาน และลูกจ้างของบริษัทฯ ใช้ข้อมูลภายในของบริษัทฯ ที่มีหรืออาจมีผลกระทบต่อการเปลี่ยนแปลงราคาของหลักทรัพย์ของบริษัท ซึ่งยังมิได้เปิดเผยต่อสาธารณชน ซึ่งตนได้ล่วงรู้มาในตำแหน่งหรือฐานะเช่นนั้นมาใช้เพื่อการซื้อ หรือขายหรือเสนอซื้อหรือเสนอขาย หรือชักชวนให้บุคคลอื่นซื้อหรือขาย หรือเสนอซื้อ หรือเสนอขายซึ่งหุ้นหรือหลักทรัพย์อื่น (ถ้ามี) ของบริษัท ไม่ว่าทั้งทางตรงหรือทางอ้อม ในประการที่น่าจะเกิดความเสียหายแก่บริษัท ไม่ว่าทั้งทางตรงหรือทางอ้อม และไม่ว่าการกระทำดังกล่าวจะทำเพื่อประโยชน์ต่อตนเอง หรือผู้อื่น หรือนำข้อเท็จจริงเช่นนั้นออกเปิดเผยเพื่อให้ผู้อื่นกระทำดังกล่าว โดยตนได้รับผลประโยชน์ตอบแทน หรือไม่ก็ตาม

**นโยบายการป้องกันความขัดแย้งทางผลประโยชน์**

คณะกรรมการบริษัทกำหนดนโยบายเกี่ยวกับการป้องกันความขัดแย้งทางผลประโยชน์บนหลักการที่ว่าการตัดสินใจใดๆ ในการดำเนินกิจกรรมทางธุรกิจ จะต้องทำเพื่อผลประโยชน์สูงสุดของบริษัทฯ เท่านั้น และควรหลีกเลี่ยงการกระทำที่ก่่อให้เกิดความขัดแย้งทางผลประโยชน์ โดยกำหนดให้ผู้ที่มีส่วนเกี่ยวข้องหรือมีส่วนได้เสียกับรายการที่พิจารณาต้องแจ้งให้ บริษัทฯ ทราบถึงความสัมพันธ์หรือการมีส่วนได้เสียของตนในรายการดังกล่าว และต้องไม่เข้าร่วมการพิจารณาตัดสินใจ รวมถึงไม่มีอานาจอนุมัติในธุรกรรมนั้นๆ โดยรวม จึงกำหนดนโยบายและแนวทางปฏิบัติดังนี้

1. กรรมการและผู้บริหาร ต้องแจ้งให้บริษัททราบถึงความสัมพันธ์ หรือรายการเกี่ยวโยงในกิจการที่อาจก่อให้เกิดความขัดแย้งทางผลประโยชน์
2. หลีกเลี่ยงการทำรายการที่เกี่ยวโยงกับกรรมการ หรือผู้บริหาร ที่อาจทำให้เกิดความขัดแย้งทางผลประโยชน์กับบริษัท ในกรณีที่จำเป็นต้องทำรายการนั้น ให้มีการนำเสนอรายการเกี่ยวกับต่อคณะกรรมการตรวจสอบ เพื่อพิจารณาให้ความเห็นก่อนเสนอขออนุมัติต่อคณะกรรมการบริษัท ตามหลักการกำกับดูแลกิจการที่ดี และดูแลให้มีการปฏิบัติตามหลักเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทยกำหนด
3. กำหนดให้กรรมการและผู้บริหารที่มีส่วนได้เสียอย่างมีนัยสำคัญในลักษณะที่อาจทำให้กรรมการหรือผู้บริหารรายดังกล่าวไม่สามารถให้ความเห็นได้อย่างอิสระ ให้งดเว้นจากการมีส่วนร่วมในการประชุมพิจารณาในวาระนั้นและให้แจ้งการมีส่วนได้เสียอย่างน้อยก่อนการพิจารณาวาระนั้น และบันทึกไว้ในรายงานการประชุม
4. กำหนดให้บริษัทฯ เปิดเผยรายการที่เกี่ยวโยงกัน มีข้อมูลเกี่ยวกับชื่อ ความสัมพันธ์ของบุคคลที่เกี่ยวโยง รวมถึงนโยบายการกำหนดราคาและมูลค่าของรายการ โดยได้ปฏิบัติตามกฎเกณฑ์ ข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทยอย่างเคร่งครัด
5. บริษัทฯ ไม่มีนโยบายให้ความช่วยเหลือทางการเงินแก่บริษัทที่ไม่ใช่บริษัทย่อย

ทั้งนี้บริษัทฯ มีโครงสร้างการถือหุ้นที่ชัดเจน โปร่งใส ไม่มีการถือหุ้นแบบปิรามิด หรือการถือหุ้นไขว้กับผู้ถือหุ้นรายใหญ่ อันจะก่อให้เกิดความขัดแย้งทางผลประโยชน์ให้แก่ฝ่ายใดฝ่ายหนึ่ง และได้จัดรายงานกระจายหุ้นที่ถือโดยผู้ถือหุ้นรายย่อย อันหมายถึงผู้ถือหุ้นที่ไม่มีส่วนร่วมในการบริหารงาน

**นโยบายและแนวทางปฏิบัติต่อลูกค้า**

บริษัท ตระหนักว่าความพอใจและความเชื่อมั่นของลูกค้าเป็นกุญแจสำคัญ อันนำไปสู่ความสำเร็จของบริษัทฯ อย่างยั่งยืน โดยกำหนดเป็นนโยบายและแนวทางปฏิบัติ ดังนี้

1. ดำเนินธุรกิจด้วยความมุ่งมั่น พัฒนาการให้บริการ คิดค้นนวัตกรรมใหม่ๆ เพิ่มคุณค่าให้เพื่อตอบสนองความต้องการของลูกค้าอย่างต่อเนื่อง มีการปฏิบัติตามสัญญาอย่างเคร่งครัด และประสานงานกับลูกค้าอย่างสม่ำเสมอ เพื่อให้สามารถสร้างสรรค์งานที่มีคุณภาพและตอบโจทย์ตามความต้องการของลูกค้าได้อย่างครบถ้วน ตรงเวลา ปลอดภัย และเป็นมิตรต่อสิ่งแวดล้อม
2. ดำเนินธุรกิจด้วยความซื่อสัตย์ สุจริต เป็นธรรม และไม่กระทำการใดๆ ที่เป็นการละเมิดสิทธิของลูกค้า รักษาความลับทางการค้าของลูกค้า มีการแจ้งนโยบายการรักษาความลับของลูกค้าให้กับผู้บริหารและพนักงานผู้เกี่ยวข้องนำไปปฏิบัติอย่างเคร่งครัด
3. ไม่เรียก รับ หรือยินยอมที่จะรับ ทรัพย์สินหรือประโยชน์อื่นใดที่ไม่สุจริตจากลูกค้า ทั้งทางตรงและทางอ้อม
4. จัดให้มีช่องทางการสื่อสาร เพื่อให้ลูกค้าสามารถร้องเรียนต่อบริษัทฯ

**นโยบายและแนวทางปฏิบัติต่อคู่ค้า**

บริษัทฯ มีนโยบายปฏิบัติต่อคู่ค้าอย่างเสมอภาคและคำนึงถึงผลประโยชน์ร่วมกัน ดังนี้

1. บริษัทฯ มีการคัดเลือกผู้ขายที่เหมาะสมและมีศักยภาพ และเปิดโอกาสให้ผู้ขายรายใหม่ได้มีโอกาสเข้ามานำเสนอสินค้า/บริการอย่างสม่ำเสมอ รวมถึงการพัฒนาและรักษาความสัมพันธภาพที่ยั่งยืนกับผู้ขายเพื่อสร้างความเชื่อมั่นต่อกัน การแลกเปลี่ยนความรู้ ร่วมกันพัฒนาและเพิ่มคุณค่าให้แก่สินค้าและบริการเพื่อการเจริญเติบโตร่วมกัน
2. บริษัทฯ มีเกณฑ์ในการคัดเลือกผู้ขายที่มีการดำเนินธุรกิจตามกฎหมาย ปฏิบัติตามมาตรฐานความปลอดภัยและอาชีวอนามัย เป็นมิตรต่อสิ่งแวดล้อม โดยมีการปฏิบัติต่อคู่ค้าบนพื้นฐานของการแข่งขันที่เป็นธรรม เสมอภาค และเคารพซึ่งกันและกัน
3. บริษัทฯ มีนโยบายต่อต้านทุจริตคอร์รัปชัน รวมทั้งได้จัดทำแนวทางการปฏิบัติเป็นลายลักษณ์อักษรที่จะไม่เรียก ไม่รับ ไม่จ่าย และไม่ทำธุรกิจกับบุคคลและนิติบุคคลที่เกี่ยวข้องกับคอร์รัปชัน

**นโยบายและแนวทางปฏิบัติต่อคู่แข่ง**

บริษัทฯ ถือปฏิบัติต่อคู่แข่งทางการค้าด้วยความเสมอภาคภายใต้กรอบกติกาการแข่งขันที่เที่ยงตรง เป็นธรรมและสุจริตต่อคู่แข่ง อีกทั้งไม่แสวงหาข้อมูลที่เป็นความลับของคู่แข่งด้วยวิธีที่ไม่เหมาะสม

**นโยบายและแนวทางปฏิบัติต่อเจ้าหนี้**

บริษัทฯ มีนโยบายเกี่ยวกับการปฏิบัติรับผิดชอบต่อเจ้าหนี้อย่างเคร่งครัด ดังนี้

1. ปฏิบัติต่อเจ้าหนี้ทุกกลุ่มอย่างเสมอภาคและเป็นธรรม โดยยึดมั่นในการปฏิบัติตามสัญญาและเงื่อนไขต่างๆ ที่ได้ตกลงกันอย่างเคร่งครัด
2. มีการบริหารงานเพื่อให้เจ้าหนี้มีความมั่นใจในฐานะทางการเงินและความสามารถในการชำระหนี้ที่ดี
3. บริษัทฯ ได้มีการวางแผนและบริหารการใช้เงินกู้ยืมให้เป็นไปตามวัตถุประสงค์หลักของการกู้ยืม

**นโยบายและแนวทางปฏิบัติต่อพนักงาน**

บริษัทฯ ถือว่าพนักงานเป็นทรัพยากรที่มีค่าและเป็นปัจจัยแห่งความสำเร็จของบริษัทฯ และเชื่อว่าพนักงานทุกคนมีส่วนร่วมในการเติบโตของบริษัทฯ ทั้งนี้ บริษัทฯ ได้ถือปฏิบัติต่อพนักงานทุกรายอย่างเป็นธรรมและเท่าเทียมกัน ดังนี้

1. ปฏิบัติต่อพนักงานโดยเคารพต่อศักดิ์ศรีความเป็นมนุษย์ และสิทธิขั้นพื้นฐานในการทำงาน ตลอดจนไม่เปิดเผยหรือส่งผ่านข้อมูลหรือความลับของพนักงานต่อบุคคลภายนอกหรือผู้ที่ไม่เกี่ยวข้อง
2. ปฏิบัติตามกฎหมาย ระเบียบและข้อบังคับต่างๆ ที่เกี่ยวข้องกับพนักงานอย่างเคร่งครัด
3. บริษัทฯ สรรหา คัดเลือก และบรรจุพนักงาน โดยคำนึงถึงวุฒิ ประสบการณ์ ความสามารถ เพื่อให้ทำงานในตำแหน่งที่เหมาะสม รวมทั้งส่งเสริมพนักงานให้มีโอกาสก้าวหน้าในการทำงานอย่างเท่าเทียมกัน ไม่เลือกปฏิบัติ ไม่กีดกันด้วยเหตุทางเพศ สีผิว เชื้อชาติ ศาสนา อายุความพิการ หรือสถานะอื่นใด ที่ไม่เกี่ยวข้องโดยตรงกับการทำงาน
4. ส่งเสริมให้พนักงานมีส่วนร่วมในการกำหนดทิศทางการดำเนินงานและการพัฒนาบริษัทฯ และรับฟังข้อคิดเห็นและข้อเสนอแนะจากพนักงานทุกระดับอย่างเท่าเทียมกันและเสมอภาค
5. บริษัทฯ มีนโยบายในการพัฒนาบุคลากร โดยส่งเสริมให้พนักงานเข้าอบรมให้ความรู้เพิ่มเติมในหลักสูตรต่างๆ ที่เกี่ยวข้อง โดยสอดคล้องกับนโยบาย สภาพปัญหา วิสัยทัศน์ พันธกิจ และกลยุทธ์ของบริษัทฯ เป็นประจำทุกปี เช่น การพัฒนาศักยภาพในการทำงาน การให้ความสาคัญในด้านสิ่งแวดล้อม เป็นต้น และมีการบันทึกประวัติการอบรมของพนักงานในแต่ละปี เพื่อส่งสถิติให้กรมพัฒนาฝีมือแรงงาน
6. กำหนดให้มีการอบรม ประชาสัมพันธ์ให้ความรู้ เกี่ยวกับการกากับดูแลกิจการ จริยธรรมธุรกิจ และการต่อต้านการทุจริตคอร์รัปชัน จรรยาบรรณในการรักษาความลับ ให้พนักงานทุกคนทราบและปฏิบัติตามอย่างเคร่งครัด
7. มีการกำหนดนโยบายดูแลค่าตอบแทน ด้วยความเป็นธรรม เหมาะสมตามความรู้ ความสามารถ หน้าที่ ความรับผิดชอบ และผลการปฏิบัติงาน รวมถึงกำหนดค่าตอบแทนให้สอดคล้องกับผลการดำเนินงานของบริษัทฯ ทั้งในระยะสั้นและระยะยาว
8. เปิดโอกาสให้พนักงานมีช่องทางการสื่อสาร เสนอแนะและร้องทุกข์เกี่ยวกับการทำงานซึ่งข้อเสนอต่าง ๆ จะได้รับการพิจารณาและกำหนดวิธีการแก้ไข เพื่อให้เกิดประโยชน์แก่ทุกฝ่ายและสร้างความสัมพันธ์อันดีในการทำงานร่วมกัน
9. มีแนวปฏิบัติที่ชัดเจนในการดูแลความปลอดภัยในการทำงานของพนักงาน และสุขอนามัยในสถานที่ทำงาน มีการจัดจ้างเจ้าหน้าที่ความปลอดภัยเพื่อควบคุมการติดตั้งอุปกรณ์ และดูแลความปลอดภัยของพนักงาน

**นโยบายและแนวปฏิบัติต่อกันภายใต้สิทธิมนุษยชน**

บริษัทฯ ได้กำหนดนโยบายการปฏิบัติต่อกันภายใต้สิทธิมนุษยชน เคารพต่อหลักสิทธิมนุษยธรรมสากลเป็นจริยธรรมในการดำเนินธุรกิจ เคารพในเกียรติของแต่ละบุคคล มีความอิสระ ความเป็นส่วนตัว การมีสิทธิอันชอบธรรมตามกฎหมายและสิทธิมนุษยชน และผลประโยชน์ของผู้มีส่วนได้เสีย การตัดสินใจของผู้บริหารควรมีความเป็นกลางและปฏิบัติต่อทุกคนอย่างเท่าเทียมกัน โดยไม่แบ่งแยกเพศ ชนชั้น หรือเชื้อชาติ ทั้งนี้กรรมการ ผู้บริหาร และพนักงานทุกคน รวมทั้งพนักงานในบริษัทย่อย ต้องปฏิบัติตามอย่างเคร่งครัดโดยทั่วกัน

**นโยบายคุ้มครองข้อมูลส่วนบุคคล**

บริษัทฯ ได้มีนโยบายการบริหารจัดการด้านการรักษาความปลอดภัยข้อมูลส่วนบุคคล และปฏิบัติตามกฎระเบียบต่างๆ ตามที่กฎหมายกำหนด เพื่อเคารพสิทธิความเป็นส่วนตัวและให้ความสำคัญต่อการคุ้มครองข้อมูลส่วนบุคคลตามพระราชบัญญัติคุ้มครองข้อมูลส่วนบุคคล พ.ศ. 2562 ได้แก่ การรักษาข้อมูลส่วนบุคคลของพนักงาน ลูกจ้าง คู่ค้า ลูกค้า หุ้นส่วน นักลงทุนและบุคลอื่นๆ ที่เกี่ยวข้องตามกฎหมาย มีการกำหนดมาตรการต่างๆ เกี่ยวกับการกำหนด วัตถุประสงค์ เงื่อนไข การแจ้ง การขอความยินยอม การเก็บรวมรวมข้อมูล การใช้ข้อมูล หรือการเปิดเผยข้อมูลส่วนบุคคลให้ถูกต้องตามที่กฎหมายกำหนด มีรายละเอียดดังนี้

1. การเก็บรวบรวมข้อมูลส่วนบุคคล

บริษัทจะดำเนินการเก็บรวบรวมหรือใช้ข้อมูลส่วนบุคคลของเจ้าของข้อมูลเพื่อประโยชน์ในการดำเนินงานของบริษัท หรือเพื่อปรับปรุงคุณภาพในการปฎิบัติงานให้มีประสิทธิภาพมากยิ่งขึ้น และ/หรือเพื่อปฏิบัติตามกฎหมายหรือกฎระเบียบที่เกี่ยวข้องต่อการดำเนินงานของบริษัท โดยบริษัทจะจัดเก็บและใช้ข้อมูลดังกล่าวตามระยะเวลาเท่าที่จำเป็นตามวัตถุประสงค์ที่ได้แจ้งเจ้าของข้อมูลหรือตามที่กฎหมายกำหนดไว้เท่านั้น

บริษัทจะไม่กระทำการใดๆ แตกต่างจากที่ระบุในวัตถุประสงค์ของการเก็บรวบรวม เว้นแต่

1.1 ได้แจ้งวัตถุประสงค์ใหม่ให้แก่เจ้าของข้อมูลรับทราบและได้รับความยินยอมจากเจ้าของข้อมูล

1.2 เป็นการปฏิบัติตามพระราชบัญญัติคุ้มครองข้อมูลส่วนบุคคลหรือกฎหมายอื่นที่เกี่ยวข้อง

1. การใช้หรือการเปิดเผยข้อมูลส่วนบุคคล

บริษัทจะไม่เปิดเผยข้อมูลส่วนบุคคลของเจ้าของข้อมูลนอกเหนือจากวัตถุประสงค์ที่ได้แจ้งไว้ โดยปราศจากความยินยอมจากเจ้าของข้อมูล

บริษัทอาจมีความจำเป็นในการเปิดเผยข้อมูลส่วนบุคคลของเจ้าของข้อมูลให้แก่บริษัทในเครือหรือ ผู้ประมวลผลข้อมูลส่วนบุคคลอื่นทั้งในและต่างประเทศเพื่อเป็นประโยชน์ต่อการดำเนินงานของบริษัทและการให้บริการแก่เจ้าของข้อมูล โดยในการเปิดเผยข้อมูลส่วนบุคคลดังกล่าว บริษัทจะดำเนินการให้เป็นไปตามวัตถุประสงค์และอยู่ภายใต้กฎหมายคุ้มครองข้อมูลส่วนบุคคล

บริษัทอาจเปิดเผยข้อมูลส่วนบุคคลของเจ้าของข้อมูลภายใต้หลักเกณฑ์ที่กฎหมายกำหนด ดังนี้

2.1 เพื่อป้องกันหรือระงับอันตรายต่อชีวิต ร่างกาย หรือสุขภาพ กรณีการเก็บรวบรวม ใช้ หรือเปิดเผยข้อมูลส่วนบุคคลเพื่อป้องกันอันตรายที่เกิดกับชีวิต สุขภาพของเจ้าของข้อมูล เช่น การส่งข้อมูลส่วนบุคคลต่อโรงพยาบาลเพื่อการรักษากรณีเจ็บป่วยฉุกเฉินจนเจ้าของข้อมูลไม่สามารถให้ความยินยอมได้ด้วยตนเอง และไม่มีวิธีอื่นที่สามารถกระทำได้โดยไม่เปิดเผยข้อมูล เป็นต้น

2.2 เพื่อปฏิบัติตามสัญญา กรณีการเก็บรวบรวม ใช้ หรือเปิดเผยข้อมูลส่วนบุคคลเพื่อความจำเป็นต่อการให้บริการหรือปฏิบัติตามสัญญาระหว่างเจ้าของข้อมูลและบริษัท เช่น เจ้าของข้อมูลที่ประสงค์จะทำสัญญาเป็นคู่ค้ากับทางบริษัท ซึ่งมีความจำเป็นจะต้องทราบชื่อ นามสกุล ที่อยู่ เพื่อให้บริการ เป็นต้น

2.3 เพื่อปฏิบัติหน้าที่ตามกฎหมาย กรณีมีความจำเป็นต่อการปฏิบัติหน้าที่ตามที่กฎหมายกำหนด หรือตามคำสั่งของหน่วยงานรัฐที่มีอำนาจ เช่น บริษัท อาจเปิดเผยข้อมูลส่วนบุคคลให้กรมสรรพากร หรือการส่งข้อมูลส่วนบุคคลตามคำสั่งของพนักงานอัยการหรือศาล และการจัดเก็บข้อมูล Log File ตามที่กำหนดใน พระราชบัญญัติว่าด้วยการกระทำผิดเกี่ยวกับคอมพิวเตอร์ พ.ศ.2550 และฉบับเพิ่มเติม พ.ศ. 2560

2.4 เพื่อประโยชน์อันชอบธรรม กรณีมีความจำเป็นเพื่อประโยชน์อันชอบธรรมในการดำเนินงานของบริษัท โดยบริษัท จะพิจารณาถึงสิทธิของเจ้าของข้อมูลเป็นสำคัญ เช่น เพื่อป้องกันการฉ้อโกง เพื่อการรักษาความปลอดภัยในระบบเครือข่าย การปกป้องสิทธิเสรีภาพ และประโยชน์ของเจ้าของข้อมูล เป็นต้น

2.5 เพื่อการศึกษาวิจัยหรือสถิติ กรณีที่มีการจัดทำเอกสารประวัติศาสตร์หรือจดหมายเหตุเพื่อประโยชน์ของสาธารณะหรือที่เกี่ยวกับการวิจัยหรือสถิติ ซึ่งได้จัดให้มีมาตรการปกป้องที่เหมาะสมเพื่อคุ้มครองสิทธิเสรีภาพของเจ้าของข้อมูล

1. การรักษาความมั่นคงปลอดภัยของข้อมูลส่วนบุคคล

บริษัท จะรักษาความลับและความปลอดภัยของข้อมูลส่วนบุคคล เพื่อป้องกันการสูญหาย การเข้าถึง การใช้งาน การแก้ไข รวมถึงการเปิดเผยข้อมูลส่วนบุคคลโดยไม่มีสิทธิหรือไม่ชอบด้วยกฎหมาย ด้วยการกำหนดมาตรการเชิงเทคนิคและเชิงบริหารจัดการ วิธีปฏิบัติ และสิทธิในการเข้าถึงข้อมูลส่วนบุคคลให้เป็นไปตามที่กฎหมายกำหนด และ / หรือสอดคล้องกับมาตรฐานสากล

บริษัท มีการกำหนดมาตรการต่างๆ เพื่อคุ้มครองข้อมูลส่วนบุคคลให้มีประสิทธิภาพและปลอดภัยตามมาตรฐานที่กฎหมายกำหนด ดังนี้

3.1 กำหนดสิทธิในการเข้าถึง การใช้งาน การแก้ไข การเปิดเผย การประมวลผลข้อมูลส่วนบุคคล รวมถึงการแสดงหรือยืนยันตัวบุคคล ผู้เข้าถึงหรือใช้ข้อมูลส่วนบุคคล ตามนโยบายระบบสารสนเทศ (IT Policy) ของบริษัทอย่างเคร่งครัด

3.2 กระบวนการรองรับการเก็บรักษาข้อมูลส่วนบุคคลทางกายภาพ เช่น เอกสารข้อมูลส่วนบุคคล เอกสารอื่นๆที่เกี่ยวข้อง บริษัทจัดให้มีสถานที่ที่เหมาะสมและปลอดภัยในการจัดเก็บข้อมูล มีระบบตรวจสอบสิทธิ์การเข้าถึงสถานที่ (Access Control) ระบบกล้องโทรทัศน์วงจรปิด (CCTV) และมีเจ้าหน้าที่รักษาความปลอดภัยในการป้องกัน ยับยั้ง บุคคลที่ไม่เกี่ยวข้องเข้าถึงข้อมูล

3.3 ในการส่ง การโอนข้อมูลข้อมูลส่วนบุคคลไปยังผู้ให้บริการ รวมถึงการนำข้อมูลส่วนบุคคลไปเก็บบนฐานข้อมูลในระบบอื่นใด ซึ่งผู้ให้บริการจะต้องมีมาตรการคุ้มครองข้อมูลส่วนบุคคลที่เทียบเท่าหรือดีกว่ามาตรการตามนโยบายนี้

3.4 บริษัทมีการดำเนินการสอบทานและประเมินประสิทธิภาพการคุ้มครองและการรักษาข้อมูลส่วนบุคคล โดยหน่วยงานตรวจสอบภายใน

3.5 กรณีที่มีการฝ่าฝืนมาตรการการรักษาความมั่นคงปลอดภัยของบริษัท จนเป็นเหตุให้มีการละเมิดข้อมูลส่วนบุคคล หรือข้อมูลส่วนบุคคลรั่วไหลสู่สาธารณะ บริษัทจะดำเนินการแจ้งเจ้าของข้อมูลให้ทราบโดยเร็ว รวมทั้งแจ้งมาตรการเยียวยาความเสียหายจากการละเมิดหรือการรั่วไหลของข้อมูลสู่สาธารณะในกรณีที่เกิดจากความบกพร่องของบริษัท

ทั้งนี้บริษัทจะไม่รับผิดชอบในกรณีความเสียหายใดๆ อันเกิดจากการใช้หรือการเปิดเผยข้อมูลส่วนบุคคลต่อบุคคลที่สาม รวมถึงการละเลย หรือเพิกเฉยการออกจากระบบ (Log out) ฐานข้อมูล โดยการกระทำของเจ้าของข้อมูลหรือบุคคลอื่นซึ่งได้รับความยินยอมจากเจ้าของข้อมูล

1. สิทธิของเจ้าของข้อมูลส่วนบุคคล

เจ้าของข้อมูลสามารถร้องขอให้ บริษัท ดำเนินการตามสิทธิของเจ้าของข้อมูลดังนี้

4.1 สิทธิในการเข้าถึงข้อมูลส่วนบุคคล เจ้าของข้อมูลสามารถยื่นคำร้องขอเข้าถึงข้อมูลส่วนบุคคลหรือชี้แจงถึงการได้มาของข้อมูลส่วนบุคคลที่เจ้าของข้อมูลไม่ได้ให้ความยินยอม ทั้งนี้ บริษัท มีสิทธิปฏิเสธคำร้องขอ หากเป็นไปตามที่กฎหมายกำหนด หรือตามคำสั่งศาลหรือการเข้าถึงข้อมูลส่วนบุคคลนั้นอาจก่อให้เกิดความเสียหายต่อสิทธิและเสรีภาพของบุคคลอื่น

4.2 สิทธิในการแก้ไขข้อมูลส่วนบุคคลให้ถูกต้อง เจ้าของข้อมูลสามารถยื่นคำร้องขอแก้ไขข้อมูลส่วนบุคคลให้ถูกต้องตรงกับความเป็นจริงให้เป็นปัจจุบัน ครบถ้วนสมบูรณ์ และไม่ก่อให้เกิดความเข้าใจผิด โดยจะต้องนำหลักฐานหรือเอกสารที่เกี่ยวข้องมาแสดง หากบริษัท เห็นว่าการแก้ไขข้อมูลนั้นไม่มีเหตุผลเพียงพอ บริษัทจะปฏิเสธคำร้องขอของเจ้าของข้อมูล และจะบันทึกเหตุผลในการปฏิเสธคำร้องขอไว้เป็นหลักฐาน

4.3 สิทธิในการลบ ทำลาย หรือทำให้ไม่สามารถระบุตัวเจ้าของข้อมูลได้ เจ้าของข้อมูลสามารถยื่นคำร้องขอ ลบ ทำลาย หรือทำให้ไม่สามารถระบุเจ้าของข้อมูลได้ โดยบริษัท จะดำเนินการตามคำร้องขอภายใต้เงื่อนไข ดังนี้

4.3.1 เมื่อหมดความจำเป็นในการเก็บรักษาข้อมูลส่วนบุคคลตามวัตถุประสงค์

4.3.2 เจ้าของข้อมูลเพิกถอนความยินยอม และบริษัท ไม่มีอำนาจตาม กฎหมายในการเก็บรวบรวม การประมวลผลข้อมูล หรือเปิดเผยข้อมูลส่วนบุคคล

4.3.3 เจ้าของข้อมูลคัดค้านการเก็บรวบรวม การประมวลผลข้อมูล หรือเปิดเผยข้อมูลส่วนบุคคล โดยเงื่อนไขเป็นไปตามข้อกฎหมาย และบริษัทไม่สามารถปฏิเสธการคัดค้านได้

4.3.4 ข้อมูลส่วนบุคคลถูกเก็บรวบรวม ใช้ หรือเปิดเผย โดยไม่ชอบด้วยกฎหมาย

4.4 สิทธิในการเพิกถอนความยินยอม กรณีเจ้าของข้อมูลได้ให้ความยินยอมไว้กับบริษัท เจ้าของข้อมูลสามารถยื่นคำร้องขอเพิกถอนความยินยอมนั้นได้ โดยบริษัทจะดำเนินการตามคำร้องขอของเจ้าของข้อมูล และจะต้องดำเนินการแจ้งให้เจ้าของข้อมูลทราบถึงผลกระทบจากการถอนความยินยอม ทั้งนี้ บริษัท มีสิทธิปฏิเสธคำร้องขอ หากมีข้อจำกัดสิทธิในการเพิกถอนความยินยอมโดยกฎหมาย

4.5 สิทธิในการโอนย้ายข้อมูลส่วนบุคคล เจ้าของข้อมูลสามารถยื่นคำร้องขอโอนย้ายข้อมูลส่วนบุคคลของตนเองไปยังผู้ควบคุมข้อมูลส่วนบุคคลรายอื่น ในรูปแบบอิเล็กทรอนิกส์ที่สามารถอ่านหรือใช้งานได้จากเครื่องมือหรืออุปกรณ์ทั่วไป รวมทั้งมีสิทธิขอตรวจสอบการโอนย้ายข้อมูลส่วนบุคคลดังกล่าวได้ โดยมีเงื่อนไข ดังนี้

4.5.1 ต้องเป็นข้อมูลส่วนบุคคลที่เจ้าของข้อมูลได้ให้ความยินยอมในการเก็บรวบรวม ใช้ หรือเปิดเผยข้อมูลส่วนบุคคล

ทั้งนี้ บริษัทจะปฏิเสธการขอโอนย้ายข้อมูลส่วนบุคคล หากเป็นการปฏิบัติหน้าที่เพื่อประโยชน์สาธารณะหรือเป็นการปฏิบัติหน้าที่ตามกฎหมาย หรือละเมิดสิทธิหรือเสรีภาพของบุคคลอื่น โดยบริษัท จะบันทึกเหตุผลในการปฏิเสธคำร้องขอไว้เป็นหลักฐาน

4.6 สิทธิในการระงับการใช้ข้อมูลส่วนบุคคล เจ้าของข้อมูลสามารถยื่นคำร้องขอห้ามมิให้ บริษัท ใช้ข้อมูลส่วนบุคคลได้ ตามเงื่อนไข ดังนี้

4.6.1 เมื่อบริษัทอยู่ในระหว่างการตรวจสอบข้อมูล ตามที่เจ้าของข้อมูลใช้สิทธิในการแก้ไขข้อมูลส่วนบุคคล

4.6.2 เมื่อเป็นข้อมูลส่วนบุคคลที่ถูกเก็บรวบรวม ใช้ หรือเปิดเผยโดยไม่ชอบด้วยกฎหมายและเจ้าของข้อมูลไม่ได้ใช้สิทธิขอให้ลบ ทำลาย หรือทำให้ไม่สามารถระบุตัวเจ้าของข้อมูลได้ แต่เจ้าของข้อมูลขอให้ระงับการใช้ข้อมูลแทน

4.6.3 เมื่อข้อมูลส่วนบุคคลไม่มีความจำเป็นต้องเก็บรักษาข้อมูลส่วนบุคคลนั้น แต่เจ้าของข้อมูลขอให้ บริษัท เก็บรักษาข้อมูลไว้ก่อน เพื่อการก่อตั้งสิทธิเรียกร้องตามกฎหมาย การปฏิบัติตามหรือการใช้สิทธิเรียกร้องตามกฎหมาย หรือการยกขึ้นต่อสู้สิทธิเรียกร้องตามกฎหมาย

4.6.4 เมื่อบริษัทอยู่ในระหว่างการพิสูจน์การเก็บรวบรวมข้อมูลส่วนบุคคล ตาม ข้อยกเว้นจากคำคัดค้านของเจ้าของข้อมูลตามนโยบายนี้ หรืออยู่ระหว่างตรวจสอบการประมวลผลข้อมูลส่วนบุคคล เพื่อวัตถุประสงค์ตามที่กฎหมายว่าด้วยการคุ้มครองข้อมูลส่วนบุคคลกำหนด

4.7 สิทธิในการคัดค้าน เจ้าของข้อมูลสามารถยื่นคำร้องขอคัดค้านการเก็บรวบรวม ใช้ หรือเปิดเผยข้อมูลส่วนบุคคลได้ ตามเงื่อนไข ดังนี้

4.7.1 เป็นข้อมูลที่ บริษัท ได้มีการเก็บรวบรวม ใช้ หรือเปิดเผยข้อมูล ในการดำเนินงานตามข้อ (2)

ทั้งนี้ บริษัท จะปฏิเสธการคัดค้าน หากพิสูจน์ได้ว่ามีเหตุอันชอบด้วยกฎหมายที่สำคัญกว่า หรือเพื่อการก่อตั้งสิทธิตามกฎหมาย การปฏิบัติตามหรือใช้สิทธิเรียกร้องตามกฎหมาย หรือยกขึ้นต่อสู้สิทธิเรียกร้องตามกฎหมาย โดย บริษัท จะบันทึกเหตุผลในการปฏิเสธคำร้องขอไว้เป็นหลักฐาน

1. ช่องทางการติดต่อ

เจ้าของข้อมูลส่วนบุคคลสามารถติดต่อเจ้าหน้าที่คุ้มครองข้อมูลส่วนบุคคลของ บริษัท เพื่อยื่นคำร้องขอตามสิทธิข้างต้นได้ตามช่องทางการติดต่อดังนี้ Email : [DPO@cmo-group.com](mailto:DPO@cmo-group.com)

1. การปรับปรุงนโยบายคุ้มครองข้อมูลส่วนบุคคล

บริษัทจะปรับปรุงนโยบายการคุ้มครองข้อมูลส่วนบุคคล เพื่อให้สอดคล้องกับการเปลี่ยนแปลงของกฎหมายและการดำเนินงานของบริษัท รวมถึงอาจปรับปรุงนโยบายเพื่อให้สอดคล้องกับความคิดเห็นและข้อเสนอแนะจากเจ้าของข้อมูล โดยบริษัทจะประกาศแจ้งให้ทราบ ด้วยการนำข้อมูลการเปลี่ยนแปลงเนื้อหาใดๆ หรือข้อความที่ได้แก้ไข เปลี่ยนแปลง หรือปรับปรุงนโยบายนี้ เผยแพร่ผ่านการประกาศที่เหมาะสมของบริษัท

**นโยบายและแนวปฏิบัติเกี่ยวกับทรัพย์สินทางปัญญาและการไม่ละเมิดลิขสิทธิ์**

บริษัทฯ มีการกำหนดนโยบายและแนวปฏิบัติเกี่ยวกับการไม่ล่วงละเมิดทรัพย์สินทางปัญญาหรือลิขสิทธิ์อื่นใดที่กฎหมายกำหนด ดังนี้

1. บริษัทฯ จะต้องไม่กระทำการใดๆ ที่เป็นการละเมิดสินทรัพย์ทางปัญญาของผู้อื่น หรือคู่แข่งขันทางการค้า
2. บริษัทมีนโยบายให้ใช้โปรแกรมคอมพิวเตอร์ที่มีลิขสิทธิ์ถูกต้อง มีการประกาศแจ้งให้พนักงานรับทราบและตระหนักถึงนโยบายดังกล่าว อีกทั้งในการติดตั้งโปรแกรมคอมพิวเตอร์ต่างๆ ต้องได้รับการอนุมัติจากผู้มีอำนาจ และลงโปรแกรมโดยหน่วยงานเทคโนโลยีสารสนเทศเท่านั้น ทั้งนี้ได้มีการอบรมให้ความรู้ ความเข้าใจให้กับพนักงานเกี่ยวกับข้อกำหนดของกฎหมาย และผลกระทบจากการละเมิดลิขสิทธิ์ทรัพย์สินทางปัญญา
3. กำหนดให้ฝ่ายสารสนเทศมีหน้าที่กำกับดูแล ตรวจสอบเครื่องคอมพิวเตอร์อย่างสม่ำเสมอ และอยู่ในแผนงานของหน่วยงานตรวจสอบภายใน เพื่อให้พนักงานตระหนักถึงความสำคัญในเรื่องดังกล่าว

**นโยบายและแนวปฏิบัติเกี่ยวกับค่าตอบแทนและสวัสดิการ**

บริษัทฯ มีการกำหนดนโยบายเกณฑ์การประเมินผลการปฎิบัติงานประจำปีและเกณฑ์การจ่ายค่าตอบแทนอย่างเป็นธรรมแก่พนักงานทุกคน มีรายละเอียดดังนี้

1. บริษัทฯ จัดให้มีการจ้างงานที่ยุติธรรม และให้พนักงานมีโอกาสก้าวหน้าในบริษัทฯ อย่างเป็นธรรม
2. กำหนดโครงสร้างค่าตอบแทนที่ไม่ต่ำกว่ากฎหมายกำหนดและเป็นไปตามกลไกของตลาดแรงงาน อีกทั้งยังได้ทำการสำรวจค่าตอบแทนในอุตสาหกรรมประเภทเดียวกันและต่างอุตสาหกรรมเพื่อพิจารณาสัดส่วนเงินเดือนและรายได้อื่นของพนักงานให้เหมาะสมเพียงพอต่อการดำรงชีพทั้งของตนเองและครอบครัว
3. จัดให้มีสวัสดิการและสิทธิประโยชน์ที่เหมาะสมแก่พนักงาน เช่น ค่ารักษาพยาบาล, การประกันอุบัติเหตุ และสวัสดิการอื่นๆ ของพนักงาน ไว้อย่างชัดเจน รวมถึงการจัดตั้งกองทุนสำรองเลี้ยงชีพเพื่อดูแลพนักงานในระยะยาว
4. มีการประเมินผลการปฏิบัติงานปีละ 1 ครั้ง เพื่อสะท้อนภาพรวมของผลการปฏิบัติงานในแต่ละปี ให้ผลตอบแทนที่เป็นธรรมและเหมาะสมตามความรู้ความสามารถ ความรับผิดชอบและผลการปฏิบัติงานของพนักงานแต่ละคน

**นโยบายและแนวปฏิบัติเกี่ยวกับความปลอดภัย สุขอนามัย และสภาพแวดล้อมในที่ทำงาน**

บริษัทมีแนวปฏิบัติที่ชัดเจนในการดูแลความปลอดภัยในการทำงานของพนักงาน และสุขอนามัยในสถานที่ทำงาน มีการจัดจ้างเจ้าหน้าที่ความปลอดภัยเพื่อควบคุมการติดตั้งอุปกรณ์ และดูแลความปลอดภัยของพนักงาน เนื่องจากบริษัทฯ ตระหนักอยู่เสมอว่าพนักงานเป็นปัจจัยที่สำคัญต่อการประสบความสำเร็จของบริษัทฯ และมุ่งมั่นในการดำเนินธุรกิจตามมาตรฐานของความปลอดภัย สุขอนามัย และ สิ่งแวดล้อม บริษัทฯ ได้กาหนดนโยบายด้านความปลอดภัย สุขอนามัยและสภาพแวดล้อมในที่ทำงาน เพื่อเป็นแนวทางในการป้องกันและควบคุมไม่ให้เกิดอันตรายเนื่องจากการทำงาน ทั้งด้านความปลอดภัย สุขอนามัย และสภาพแวดล้อมในที่ทำงาน ซึ่งถือเป็นหน้าที่และความรับผิดชอบของพนักงานทุกคนที่จะต้องให้ความร่วมมือในการตรวจตราและเฝ้าระวังสภาพแวดล้อมในการทำงานให้อยู่ในสภาพที่ปลอดภัย

1. ปฏิบัติตามมาตรฐานเพื่อก่อให้เกิดความปลอดภัยในสุขภาพและสภาพแวดล้อมในการทำงานสำหรับพนักงานทุกคน

2. ปฏิบัติตามข้อกฎหมายและข้อบังคับต่างๆ ในด้านความปลอดภัย สุขอนามัยและสิ่งแวดล้อม ของประเทศที่บริษัทเข้าไปทำธุรกิจ

3. บริษัทฯ สนับสนุนให้มีการปรับปรุงสภาพการทำงานและสภาพแวดล้อมให้ปลอดภัยโดยสม่ำเสมอ

4. พนักงานทุกคนต้องคำนึงถึงความปลอดภัยของตนเอง เพื่อนร่วมงาน ตลอดจนทรัพย์สินของบริษัทฯ เป็นสำคัญ

5. พนักงานทุกคนต้องดูแลความสะอาดและความเป็นระเบียบเรียบร้อยของพื้นที่ที่ปฏิบัติงาน

6. พนักงานทุกคนมีสิทธิเสนอความคิดเห็นในการปรับปรุงสถานที่ทำงานและสภาพแวดล้อมของบริษัทฯ ให้ดีขึ้นได้

7. บริษัทฯ สนับสนุนและส่งเสริมให้เกิดการมีส่วนร่วมในด้านความปลอดภัยต่างๆ ที่จะช่วยกระตุ้นจิตสำนึกของพนักงาน เช่น การอบรม จูงใจ การประชาสัมพันธ์ด้านความปลอดภัยและสุขอนามัยที่ดี

8. ส่งเสริมให้ความรู้เกี่ยวกับสุขอนามัย ความปลอดภัยในทุกระดับ ตลอดจนสนับสนุนวิธีการและการปฏิบัติตาม

มาตรการป้องกันสิ่งแวดล้อมตามกฎหมายของอุตสาหกรรม

9. ผู้บังคับบัญชาทุกระดับ จะต้องทำตนให้เป็นแบบอย่างที่ดี และจูงใจให้พนักงานปฏิบัติงานด้วยวิธีที่ปลอดภัย

**นโยบายและแนวทางปฏิบัติต่อชุมชนและสังคม**

บริษัทฯ ดำเนินธุรกิจโดยคำนึงถึงหน้าที่และความรับผิดชอบที่พึงมีต่อประเทศชาติ ชุมชนและสังคม ตลอดจนขนบธรรมเนียมประเพณีท้องถิ่น เพื่อธำรงรักษาไว้ซึ่งสังคมและส่วนรวมที่ดี

1. ไม่ดำเนินธุรกิจที่ให้สังคมเสื่อมลง และไม่ละเมิดสิทธิของบุคคลอื่นที่อยู่ร่วมในชุมชนและสังคม

2. ปลูกฝังจิตสานึกความรับผิดชอบต่อชุมชนและสังคมโดยส่วนรวม ให้เกิดขึ้นในบริษัทและพนักงานทุกระดับอย่าง

ต่อเนื่อง

3. กำหนดให้มีมาตรการป้องกันและแก้ไขผลกระทบที่เกิดขึ้นต่อชุมชนและสังคมอันเนื่องมาจากการดำเนินงานของ

บริษัทฯ

4. ส่งเสริมการอนุรักษ์ศิลปะ วัฒนธรรม และขนบธรรมเนียมประเพณีท้องถิ่น

5. ร่วมมือกับหน่วยงานต่างๆ ในการพัฒนาชุมชน

6. ให้การสนับสนุนในกิจกรรมที่ก่่อให้เกิดสาธารณประโยชน์

7. สร้างความสัมพันธ์อันดีให้เกิดขึ้นระหว่างบริษัทกับชุมชนและสังคม บนพื้นฐานของความถูกต้อง โปร่งใส และเป็นธรรม

นอกจากนี้ได้เผยแพร่ความรู้ในธุรกิจ Event Management ให้กับประชาชนที่สนใจ รวมถึงได้เข้าไปมีส่วนร่วมในการก่อตั้งสมาคมธุรกิจสร้างสรรค์การจัดงาน (EMA) โดยมีวัตถุประสงค์เพื่อสร้างมาตรฐานงานด้าน Event ของไทยให้ได้คุณภาพ

**นโยบายและแนวทางปฏิบัติต่อสิ่งแวดล้อม**

บริษัทฯ มีนโยบายเพื่อเป็นแนวทางให้พนักงานปฏิบัติต่อสิ่งแวดล้อมดังนี้

1. ดำเนินธุรกิจให้สอดคล้องตามกฎหมาย กฎระเบียบ และนโยบายสิ่งแวดล้อม โดยคำนึงถึงผลกระทบต่อทรัพยากรธรรมชาติและสิ่งแวดล้อม มีการทบทวนและประเมินผลการดำเนินงานอย่างสม่ำเสมอ
2. สร้างวัฒนธรรมองค์กร และสร้างจิตสานึกให้พนักงานทุกระดับ เกิดความร่วมมือและความรับผิดชอบในการจัดการสิ่งแวดล้อม การใช้ทรัพยากรอย่างมีประสิทธิภาพและยั่งยืน
3. ส่งเสริมระบบการจัดการด้านสิ่งแวดล้อม ตั้งแต่การใช้ทรัพยากรอย่างประหยัดมาตรการบำบัดและฟื้นฟู การทดแทน การเฝ้าระวังดูแลและป้องกันผลกระทบต่อทรัพยากรธรรมชาติและสิ่งแวดล้อมอย่างยั่งยืน
4. การคัดเลือกคู่ค้าที่ดำเนินธุรกิจเป็นมิตรต่อสิ่งแวดล้อม

นอกจากนี้บริษัทยังมีมาตรการรณรงค์เพื่อรักษาสิ่งแวดล้อม และปลูกฝังจิตสำนึกให้กับพนักงานทุกระดับให้มีความรับผิดชอบต่อสังคม ชุมชน และสิ่งแวดล้อมอย่างจริงจังและต่อเนื่อง เช่น การออกแคมเปญ The Second Home การขอความร่วมมือให้พนักงานช่วยกันประหยัดพลังงาน, ลดการใช้น้ำ , การลดการใช้วัสดุที่ทำจากไม้ หรือนำวัสดุที่มีอยู่แล้วมาใช้ซ้ำ, ลดการใช้เสียงที่ดังเกินกฎหมายกำหนดเพื่อไม่ให้เกิดการรบกวนต่อชุมชนในยามวิกาล เป็นต้น

**นโยบายและแนวทางปฏิบัติในการต่อต้านการทุจริตคอร์รัปชัน**

แม้ว่าบริษัทฯ ยังไม่ได้ลงนามในคำประกาศเจตนารมณ์เพื่อเข้าร่วมโครงการแนวร่วมปฏิบัติของภาคเอกชนไทยในการต่อต้านการทุจริต (Thailand’s Private Sector Collective Action Coalition Against Corruption - CAC) อย่างไรก็ดี บริษัทมุ่งมั่นในการดำเนินธุรกิจด้วยความโปร่งใส สุจริต เป็นไปตามกฎหมาย หลักการกำกับดูแลกิจการที่ดีและแนวทางการพัฒนาอย่างยั่งยืน มุ่งเน้นการสร้างจิตสำนึกที่ดีเกี่ยวกับความรับผิดชอบต่อเศรษฐกิจ สังคม และสิ่งแวดล้อม จึงได้กำหนดแนวปฏิบัติเกี่ยวกับการต่อต้านคอร์รัปชันไว้ในจรรยาบรรณคู่ค้า เพื่อใช้เป็นแนวปฏิบัติในการดำเนินธุรกิจให้สอดคล้องกับข้อกำหนดกฎหมาย และจรรยาบรรณของบริษัทฯ ตลอดจนมาตรฐานสากล โดยบริษัทฯ ให้ความสำคัญและสนับสนุนให้คู่ค้าของบริษัทฯ ดำเนินธุรกิจด้วยความโปร่งใส ปฏิบัติตามมาตรฐานความปลอดภัย อาชีวอนามัย และสิ่งแวดล้อม ดังนี้

1. ความซื่อสัตย์ : คู่ค้าจะต้องไม่ปฏิบัติหรือยอมให้มีการปฏิบัติในรูปแบบใดๆ ที่เป็นการคอร์รัปชั่น จะต้องไม่เสนอให้ของขวัญ เงินสินบน ค่าธรรมเนียม บริการ ส่วนลด สิทธิพิเศษอื่นๆ หรือผลประโยชน์ใดๆ ให้กับพนักงานของบริษัทฯ รวมทั้งครอบครัวของพนักงานบริษัทฯ เพื่อให้ได้มาซึ่งการได้รับสิทธิพิเศษจากบริษัทฯ การเลี้ยงอาหาร การรับรอง หรือการให้ของขวัญเล็กๆ น้อยๆ ที่มีมูลค่าปกติทั่วไปอนุญาตให้กระทำได้เฉพาะในโอกาสที่เหมาะสมตามเทศกาล ซึ่งไม่ได้ทำให้เข้าใจหรือถูกมองว่าเป็นภาระผูกพัน
2. ผลประโยชน์ทับซ้อน : คู่ค้าจะต้องไม่มีส่วนเกี่ยวข้องในความสัมพันธ์ทางธุรกิจ การเงิน หรือความสัมพันธ์อื่นใดกับพนักงานของบริษัทฯ อันจะทำให้ถูกมองว่ามีผลประโยชน์ทับซ้อนกับบริษัทฯ รวมถึงห้ามไม่ให้พนักงานบริษัทฯ ปฏิบัติงานในตำแหน่งผู้บริหาร กรรมการ พนักงาน ตัวแทน หรือที่ปรึกษาของบริษัทคู่ค้า เว้นแต่ได้รับการยินยอมจากคณะกรรมการของบริษัท ซีเอ็มโอ จำกัด (มหาชน) ทั้งนี้คู่ค้าต้องเปิดเผยข้อมูลให้บริษัททราบฯ และแก้ไขผลประโยชน์ทับซ้อนทั้งหมดที่เกิดขึ้นหรืออาจเกิดขึ้นในอนาคต
3. การรักษาความลับ : คู่ค้าต้องไม่เปิดเผยข้อมูลความลับเชิงพาณิชย์ เชิงการค้าที่เกี่ยวข้องกับธุรกิจ ข้อมูลด้านการเงิน หรือความลับอื่นที่เป็นสาระสำคัญของบริษัทฯ รวมถึงลูกค้าของบริษัทฯ ให้บุคคลอื่นได้ทราบหรือนำไปใช้เพื่อประโยชน์ส่วนตัวของบุคคลใดบุคคลหนึ่งโดยไม่ได้รับอนุญาตโดยเด็ดขาด เว้นแต่ได้รับคำยินยอมของบริษัทฯ หากคู่ค้าฝ่าฝืนทำให้เกิดความเสียหายจากการกระทำดังกล่าว ถือเป็นความรับผิดชอบของคู่ค้าทั้งหมด
4. การปฏิบัติตามกฎหมาย และมาตรฐานความปลอดภัย : คู่ค้าต้องจัดสภาพแวดล้อมในการทำงานให้มีความปลอดภัย ถูกสุขลักษณะ และเอื้อต่อการทำงานอย่างมีประสิทธิผล และปฏิบัติงานให้สอดคล้องตามกฎหมายหรือระเบียบข้อบังคับที่เกี่ยวข้อง รวมถึงการกำหนดให้มีการควบคุมขั้นตอนการปฏิบัติงานที่ปลอดภัย การป้องกันการเกิดอุบัติเหตุ และผลกระทบต่อสุขภาพที่อาจเกิดขึ้นจากการปฏิบัติงาน

**นโยบายและแนวทางปฏิบัติการแจ้งเบาะแสการทำผิด (Whistle Blowing)**

บริษัทฯ ได้กำหนดให้หน่วยงานตรวจสอบภายในเป็นหน่วยงานรับเรื่องร้องเรียนแจ้งเบาะแสการกระทำผิดรวมถึงการติดตามการปฎิบัติตามจรรยาบรรณธุรกิจ โดยได้กำหนดให้มีช่องทางสำหรับผู้มีส่วนได้เสียทุกกลุ่ม ในการแจ้งเบาะแสผู้กระทำผิดหรือพบการทุจริต รวมถึงการถูกละเมิดสิทธิ์หรือเรื่องที่อาจก่อให้เกิดความเสียหายต่อบริษัทฯ สามารถแจ้งผ่านทางหน่วยงานตรวจสอบภายใน ผ่านทาง cia.cmogroup@gmail.com เพื่อบริษัทฯ สามารถสืบสวนหาข้อเท็จจริง และดำเนินการตามกระบวนการได้อย่างเหมาะสมและทันเวลา ทั้งนี้บริษัทมีนโยบายปกป้องและเก็บข้อมูลและตัวตนของผู้แจ้งเบาะแสไว้เป็นความลับอย่างเคร่งครัด

**การเปิดเผยข้อมูลและความโปร่งใส**

บริษัทฯ มีนโยบายให้ฝ่ายบริหารดำเนินการในเรื่องเกี่ยวกับการเปิดเผยข้อมูลที่มีผลกระทบต่อการตัดสินใจของผู้ลงทุนที่ครบถ้วน ตรงต่อความเป็นจริง เชื่อถือได้ สม่ำเสมอ และทันต่อเวลา ซึ่งฝ่ายบริหารได้ให้ความสำคัญและยึดถือปฏิบัติมาโดยตลอด อีกทั้งยังได้ดำเนินธุรกิจภายใต้ข้อกำหนดกฏหมาย และระเบียบต่างๆ ของหน่วยงานที่กำกับดูแลอย่างเคร่งครัด ทั้งด้านแรงงาน, ผู้บริโภค, การแข่งขันทางการค้า และสิ่งแวดล้อม อาทิ การเปิดเผยโครงสร้างของผู้ถือหุ้น โดยได้แจกแจงรายชื่อผู้ถือหุ้นรายใหญ่ 10 อันดับแรก, การเผยแพร่ข้อมูลแบบแสดงรายการข้อมูลประจำปีและรายงานประจำปี (56-1) ผ่านช่องทางของตลาดหลักทรัพย์ และ Website ของบริษัทฯ ไม่เกิน 120 วัน นับตั้งแต่วันสิ้นสุดรอบบัญชีรวมทั้งเปิดเผยข้อมูลการถือหุ้นของกรรมการ และผู้บริหารในรายงานประจำปี เป็นต้น ทั้งนี้บริษัทฯ ไม่เคยฝ่าฝืนกฏหมายในด้านต่างๆ ที่เกี่ยวข้อง และไม่เคยถูกดำเนินการโดยหน่วยงานกำกับดูแลเนื่องจากไม่ได้ประกาศข้อมูลจากเหตุการณ์สำคัญภายในระยะเวลาที่กำหนด

**จัดทำรายงานทางการเงิน**

บริษัทตระหนักถึงความรับผิดชอบต่อรายงานงบการเงินที่มีข้อมูลที่ถูกต้อง ครบถ้วน เป็นจริง และสมเหตุสมผล สำหรับงบการเงินของบริษัทนั้น จะถูกจัดขึ้นตามมาตรฐานการบัญชีที่รับรองทั่วไป โดยมีการเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน นอกจากนี้ คณะกรรมการบริษัทยังให้ความสำคัญกับระบบการควบคุมภายในและการตรวจสอบภายใน จึงได้พิจารณากำหนดให้มีหน่วยงานตรวจสอบภายใน ทำหน้าที่ควบคุมดูแลให้คำแนะนำให้มีการปฏิบัติตามกฎ ระเบียบ ข้อบังคับต่างๆ ให้เป็นไปตามหลักการควบคุมภายในที่ดี มีประสิทธิภาพ ภายใต้ความเสี่ยงที่สามารถยอมรับได้ โดยมอบหมายให้หัวหน้าหน่วยงานตรวจสอบภายทำหน้าที่สอบทานและรายงานผลการตรวจสอบตรงต่อคณะกรรมการตรวจสอบอย่างสม่อเสมอ รวมถึงมีการเปิดเผยถึงความเห็นต่อระบบการควบคุมภายในจากกรรมการตรวจสอบ เพื่อให้มั่นใจว่าการบันทึกข้อมูลทางบัญชีมีความถูกต้อง ครบถ้วน และเพียงพอที่จะดำรงรักษาไว้ซึ่งทรัพย์สิน และเพื่อให้ทราบจุดอ่อนเพื่อป้องกันการทุจริตหรือการดำเนินงานที่ผิดปกติอย่างมีสาระสำคัญ โดยคณะกรรมการตรวจสอบจะรายงานผลต่อคณะกรรมการบริษัทในการประชุมคณะกรรมการทุกครั้ง งบการเงินของบริษัทที่ผ่านการรับรองอย่างไม่มีเงื่อนไข จากผู้สอบบัญชีรับอนุญาต ที่มีคุณสมบัติตามข้อกำหนดของ ก.ล.ต และมีความเป็นอิสระ โดยในปีที่ผ่านมา บริษัทฯ ไม่เคยส่งรายงานทางการเงินทั้งรายไตรมาส และรายปีล่าช้า รวมทั้งไม่มีประวัติการถูกสั่งให้แก้ไขงบการเงินโดย สำนักงาน ก.ล.ต.

1. **จรรยาบรรณธุรกิจ**

บริษัทฯ ได้ให้ความสำคัญของการดำเนินธุรกิจภายใต้กรอบจริยธรรมที่ดี โดยกำหนดให้คณะกรรมการบริษัท และพนักงานทุกคน ได้ยึดถือปฎิบัติเป็นแนวทางในการดำเนินธุรกิจด้วยความชื่อสัตย์ สุจริต โปร่งใส เท่าเทียม ตรงไปตรงมา มีประสิทธิภาพและสามารถตรวจสอบได้ ซึ่งจะเป็นการสร้างความเชื่อมั่นด้านความโปร่งใสในการดำเนินธุรกิจให้กับบริษัท ตลอดจนสร้างคุณค่าในระยะยาวและเป็นธรรมให้กับผู้มีส่วนได้ส่วนเสียทุกฝ่าย โดยคณะกรรมการบริษัทฯ ได้จัดให้มี จรรยาบรรณกรรมการและผู้บริหาร, จรรยาบรรณคู่ค้า โดยได้ประกาศให้พนักงานรับทราบและนำไปปฏิบัติอย่างเคร่งครัด โดยให้ยึดถือเป็นส่วนหนึ่งของวัฒนธรรมองค์กรและถือเป็นการกำกับดูแลกิจการที่ดี