**การพัฒนาอย่างยั่งยืน : ด้านสังคม**

บริษัทฯ มุ่งเน้นให้ความสำคัญกับการยกระดับความเป็นอยู่ของชุมชนและสังคมให้มีการเติบโตอย่างยั่งยืน โดยเริ่มจากการสนับสนุนภายในองค์กร เช่น มีค่าตอบแทนในการทำงานที่เหมาะสม จ่ายตรงเวลา มั่นคง รวมถึงจัดสวัสดิการต่างๆ เพื่อให้พนักงานมีคุณภาพชีวิตที่ดีตลอดการเป็นพนักงาน เป็นต้น นอกจากนี้ในส่วนสังคมภายนอกบริษัทฯ อย่างเช่นคู่ค้า ลูกค้า และชุมชน ก็ได้ดำเนินการสนับสนุนเช่นกัน

**การเคารพสิทธิมนุษยชน**

บริษัทฯ ปฏิบัติตามกฏหมายแรงงานอย่างเคร่งครัดและเป็นธรรมต่อพนักงานทุกคนอย่างเสมอภาคกันไม่แบ่งแยกเพศหรือศาสนา ไม่กีดกันหรือให้สิทธิพิเศษหรือเลือกปฏิบัติกับผู้ใดผู้หนึ่งเป็นกรณีพิเศษ อันเนื่องมาจากความแตกต่างเรื่องเชื้อชาติ ศาสนา เพศ อายุ ภาษา สถานภาพทางกายภาพและสุขภาพ ตลอดจนฐานะทางสังคม ความเชื่อทางสังคมหรือความคิดเห็นทางสังคม

ทั้งนี้ บริษัทฯ ส่งเสริมการมีส่วนร่วมของพนักงานเพื่อสร้างเสริมความสัมพันธ์อันดีในการทำงานร่วมกัน มีกระบวนการติดตาม และกำกับดูแลไม่ให้การดำเนินธุรกิจธุรกิจของบริษัทฯ และพนักงาน กระทำหรือมีส่วนร่วมในการกระทำ หรือละเลยการกระทำอันเป็นการละเมิดสิทธิมนุษยชน

**การปฏิบัติต่อพนักงานอย่างเป็นธรรม**

บริษัทฯ ตระหนักดีว่าพนักงานทุกคนคือทรัพยากรที่มีคุณค่า ที่จะผลักดันให้บริษัทเติบโตก้าวหน้าได้อย่างมั่นคง ดังนั้น บริษัทฯ จึงให้ความใส่ใจและปฏิบัติต่อพนักงานทุกคนอย่างเท่าเทียมกัน รวมถึงการสนับสนุนการพัฒนาศักยภาพในด้านต่างๆ เพื่อความก้าวหน้าของพนักงานเอง

ในปี 2565 ที่ผ่านมา บริษัทได้มีกิจกรรมส่งเสริมและพัฒนาบุคคลากรในด้านต่างๆ ที่สำคัญ ดังนี้

**1. กิจกรรมฉีดวัคซีนไข้หวัดใหญ่สายพันธุ์ใหม่ทุกๆ ปี และส่งเสริมให้พนักงานตรวจสุขภาพประจำปี**

บริษัทฯ ได้ร่วมมือกับประกันสังคมจัดบริการฉีดวัคซีนไข้หวัดใหญ่สายพันธุ์ใหม่ทุกๆ ปี โดยได้จัดให้สถานพยาบาลมาให้บริการที่สำนักงาน รวมถึงสิทธิพิเศษให้กับครอบครัวของพนักงานด้วย ส่วนการตรวจสุขภาพสามารถไปใช้ตรวจสุขภาพตามโปรแกรมที่กำหนดได้ที่โรงพยาบาลโดยไม่ต้องเสียค่าใช้จ่าย

**2. สวัสดิการพนักงานที่นอกเหนือจากที่กฏหมายกำหนด ได้แก่**

1.) สวัสดิการประกันชีวิต ประกันอุบัติเหตุกลุ่มรวมถึงสวัสดิการรักษาพยาบาลทั้งกรณีผู้ป่วยนอก และผู้ป่วยใน

2.) สวัสดิการเงินช่วยเหลือในกรณีต่างๆ (สมรส คลอดบุตร เยี่ยมไข้กรณีเจ็บป่วย เงินช่วยเหลืองานศพพนักงานและครอบครัว)

3.) สวัสดิการวงเงินช่วยเหลือเอนกประสงค์ สามารถเลือกใช้ได้ตามความจำเป็นของพนักงาน (สายตา ค่ารักษาพยาบาล ค่าตรวจสุขภาพอื่นๆ วัคซีนต่างๆ ทันตกรรม ค่ายาตามแพทย์สั่ง ทั้งของพนักงานและครอบครัวด้วย)

**3. จัดหาแหล่งกู้สินเชื่อเพื่อที่อยู่อาศัยในอัตราพิเศษ**

บริษัทฯ ได้หาแหล่งข้อมูลความช่วยเหลือด้านการเงินต่างๆ และให้คำแนะนำ จัดอบรมให้ความรู้เกี่ยวกับการบริหารการเงินส่วนบุคคล เพื่อส่งเสริมคุณภาพชีวิตที่ดีให้กับพนักงานอย่างสม่ำเสมอ

**4. กองทุนสำรองเลี้ยงชีพ**

บริษัทฯ ส่งเสริมการออมของพนักงานโดยจัดให้มีกองทุนสำรองเลี้ยงชีพภาคสมัครใจให้กับพนักงาน

**5. จัดพัฒนาและอบรมพนักงาน**

บริษัทฯ สนับสนุนการอบรมสัมมนาของพนักงานทั้งในสถานที่และนอกสถานที่ เพื่อเพิ่มเติมความรู้ที่เกี่ยวข้องกับงานที่รับผิดชอบ อาทิเช่น การจัดอบรมเพิ่มเติมความรู้ในด้านต่างๆ จากผู้บริหารและเพื่อนพนักงานด้วยกันเอง จัดอบรมทักษะการเป็นผู้นำยุคใหม่ จัดอบรมด้านเทคนิคต่างๆ ส่งอบรม พ.ร.บ.คุ้มครองข้อมูลส่วนบุคคล พ.ศ.2562 รอบรู้กฎหมายแรงงานเพื่อจัดการภาวะวิกฤต ฯลฯ กิจกรรมส่งเสริมความปลอดภัยในที่ทำงาน และการซ้อมหนีไฟประจำปี

**6. กิจกรรมส่งเสริมความสัมพันธ์ภายในองค์กร**

จัดให้มีกิจกรรมส่งเสริมความสัมพันธ์ภายในองค์กร เช่น กิจกรรมปีใหม่ กิจกรรมทำบุญตักบาตร กิจกรรม Team Building มีการจัดสถานที่ส่วนรวมเป็นห้องพักผ่อน มีขนม กาแฟ น้ำดื่ม ให้บริการฟรี รวมถึงตู้กดอาหารและขนมอัตโนมัติไว้คอยบริการด้วย และมีมุมกิจกรรมทำอาหารกลางวันเลี้ยงพนักงานในห้องพักผ่อนนี้ทุกสัปดาห์ ซึ่งถือว่าทุกกิจกรรมเป็นการเสริมสร้างสัมพันธ์ภายใน สร้างความสามัคคี ส่งเสริมความคิดสร้างสรรค์ และทำกิจกรรมที่เป็นประโยชน์ต่อสาธารณะร่วมกันอีกด้วย

**7. ส่งเสริมสุขภาพกายและใจของพนักงาน**

จัดให้มีฟิตเนสพร้อมผู้เชี่ยวชาญคอยให้คำแนะนำ ภายในพื้นที่ทำงาน พร้อมทั้งจัดกิจกรรมอื่นเพื่อพัฒนาทั้งด้านร่างกายและจิตใจให้กับพนักงานด้วย เช่น กิจกรรมทดสอบสมรรถภาพร่างกายประจำปี เพื่อส่งเสริมให้พนักงานมีสุขภาพที่ดี แข็งแรง ซึ่งเป็นการใช้เวลาว่างให้เกิดประโยชน์และประหยัดเวลา โดยสามารถใช้เวลาหลังเลิกงานใช้บริการ รวมถึงมีการจัดอบรมให้ความรู้เบื้องต้นในการดูแลสุขภาพจิตในการทำงานด้วย

**การร่วมพัฒนาชุมชนหรือสังคม**

**1. โครงการ Keep Silence Campaign**

บริษัทฯ ได้จัดตั้งโครงการนี้ขึ้นมา เพื่อต้องการณรงค์ลดการใช้เสียงดังจากกิจกรรมต่างๆ ภายในบริษัท เช่น การขนย้ายอุปกรณ์สำหรับจัดงาน การไม่ดับเครื่องยนต์ และการขับขี่อย่างรวดเร็วภายในบริษัท เป็นต้น รวมทั้งบริษัทฯ ยังได้ทำการนำเสนอข้อมูลต่างๆ ที่เกี่ยวกับผลกระทบของการใช้เสียงดังเกินขนาดที่กฏหมายกำหนด และการเสนอความรู้ทางด้านกฏหมายเกี่ยวกับบทลงโทษหากมีการฝ่าฝืนให้กับพนักงานทุกคนเพื่อรับทราบและปฏิบัติตามอย่างเคร่งครัด

**2. Nuanchan Shopping Street 2022 #6 Charity Day**

เพื่อส่งเสริมความสัมพันธ์ในองค์กร ซึ่งกิจกรรมนี้ให้พนักงานได้มีส่วนร่วมในการจัดกิจกรรมร่วมกัน พบปะสังสรรค์ และมีส่วนร่วมในการบริจาคทำบุญให้กับองค์กรต่างๆ ซึ่งแสดงถึงการแบ่งปันให้กับสังคม จากกิจกรรมดังกล่าว มียอดรวมการบริจาค ช้อปในงาน (ร้านค้าหัก 10% จากยอดขายเพื่อร่วมทำบุญ) เล่นดนตรีสด และเล่นกิจกรรม เกมต่างๆ ในงาน ณ บริเวณหน้าห้องซ้อมดนตรี ทำให้มียอดบริจาครวมกว่า 69,754 บาท (หักค่าใช้จ่ายหมดแล้ว)

ต่อมาตัวแทนชาว CMO Group ได้ร่วมสร้างสุขให้น้องๆบ้านคามิลเลียน ลาดกระบัง ณ วันที่ 19 ตุลาคม 2565 โดยการบริจาคของใช้จำเป็น เลี้ยงอาหารกลางวัน และทำกิจกรรมร่วมกับน้องๆ มูลค่า 44,754 บาท (บริจาคเงินสด และซื้อของใช้จำเป็น , เลี้ยงอาหารกลางวัน 4,000 บาท) และยังได้ร่วมบริจาคเงินและของใช้จำเป็น พร้อมทั้งได้นำเงินบริจาคบางส่วนให้แก่โครงการบ้านนกขมิ้น เสรีไทย กรุงเทพฯ มูลค่ารวม 25,000 บาท (เงินสด 10,000 บาท ของใช้ 15,000 บาท) ในวันที่ 27 ตุลาคม 2565